Ministri vnútra krajín G7 prijali záväzky v otázkach bezpečnosti

Krajiny posilnia nástroje v boji s pašovaním migrantov a obchodovaním s ľuďmi.

PARÍŽ. Ministri vnútra ekonomicky najrozvinutejších krajín zo skupiny G7 prijali v piatok spoločné záväzky, čo sa týka významných bezpečnostných otázok na celom svete. Informovala o tom agentúra AP. V záverečnom písomnom vyhlásení sa krajiny G7 na zasadnutí v Paríži dohodli, že posilnia nástroje v boji s pašovaním migrantov a obchodovaním s ľuďmi. Zdôraznili potrebu umožniť prístup k azylu pre utečencov a realizovanie núteného návratu migrantov, ktorí nemajú oprávnenie na pobyt. Ministri taktiež diskutovali o tom, ako zaobchádzať so zahraničnými bojovníkmi, ktorí sa pridali k militantom z Islamského štátu v Sýrii a Iraku. Ministri majú stále v tejto otázke rozličné názory. Spojené štáty chcú zobrať späť svojich občanov, ale niektoré západné štáty vrátane Francúzska to odmietajú a žiadajú, aby čelili procesom tam, kde zločiny spáchali. Francúzsky minister vnútra Christophe Castaner označil stretnutie za "úspech" a uviedol, že "hoci niektorí z nás majú odlišné názory, sme schopní... stanoviť konkrétne smernice, čo sa týka kľúčových bezpečnostných otázok".


Trump a Kim Čong-un si vymenili celkovo 12 listov

Juhokórejský minister pre zjednotenie Kim Jon-čchol ocenil obnovenie dialógu.

SOUL. Americký prezident Donald Trump a severokórejský diktátor Kim Čong-un si od začiatku minulého roka vymenili celkovo 12 listov, pričom osem z nich napísal Kim. Informovala o tom vo štvrtok agentúra AFP s odvolaním sa na vyhlásenie juhokórejského ministra pre zjednotenie Kim Jon-čchola. "Od roku 2018 napísal predseda Kim prezidentovi Trumpovi osem listov a prezident Trump napísal štyri listy predsedovi Kimovi. Predpokladám, že obaja lídri si uvedomujú dôležitosť obnovenia dialógu medzi oboma krajinami, keďže si neustále posielajú listy," povedal na tlačovej konferencii v Soule Kim Jon-čchol. Kim Jon-chčolove vyjadrenia prišli niekoľko hodín po tom, čo juhokórejský prezident Mun Če-in povedal, že medzi Pchjongjangom a Washingtonom prebiehajú "zákulisné rozhovory", ktoré by po neúspešnom februárovom summite Kima a Trumpa vo vietnamskej metropole Hanoj mali viesť k obnoveniu dialógu o jadrovom programe Pchjongjangu medzi Spojenými štátmi a Severnou Kóreou a ďalšiemu stretnutiu oboch lídrov.


Hyundai odhalil nový Veloster. Zvláštne dvere ostali, pribudla ostrá verzia N

Druhá generácia sa už do Európy zrejme nedostane.

DETROIT. Z jednej strany trojdverové kupé, z druhej strany päťdverový hatchback. Asymetrické dvere boli v roku 2011 najväčším prekvapením, keď prišla prvá generácia Hyundaiu Veloster. Predaje zvláštneho kupé sa však nestretli s veľkým úspechom, preto ešte väčším prekvapením je príchod druhej generácie. Premiéru má nový Hyundai na autosalóne v Detroite a tentokrát už vyzerá atraktívnejšie, hoci základné rysy karosérie sa príliš nezmenili, dokonca ostali zachované aj asymetrické dvere, takže posádka na zadné sedadlá nastupuje iba z pravej strany. Pôvodne trochu neforemné "polokupé" sa teraz dizajnovo priblížilo Hyundaiu i30. Atraktívnejšie sú aj zadné partie vďaka širšiemu oknu aj svetlám. Druhá generácia Velosteru príde v troch verziách - základnej, športovejšej Turbo a ostro ladenom N. Pre každú z nich budú odlišné farby, predné masky aj materiály v interiéri. Základ dostane štvorvalcový benzínový dvojliter s výkonom 145 koní a kombinovaný buď so šesťstupňovou manuálnou alebo automatickou prevodovkou. K dispozícii budú tri jazdné režimy. Výkonnejšia verzia Turbo dostane benzínové turbo s objemom 1,6 litra a výkonom 201 koní. Nebude chýbať ani možnosť radenia páčkami pod volantom a prídavný zvuk motora. Najzaujímavejšia bude ostrá verzia N, ktorá v Európe už potvrdila svoje schopnosti pri hot hatchi i30N. V prípade Velosteru N bude tiež pod kapotou rovnaké dvojlitrové turbo s výkonom 275 koní kombinované so šesťstupňovou manuálnou prevodovkou. Športový Veloster bude v podobnej kategórii, ako bol Volkswagen Scirocco. Ten ale doplatil na vlastného konkurenta v podobe Golfa. Aj Hyundai i30 sa predáva v USA pod názvom Elantra GT, lenže neponúka verziu N. Tá sa objaví prvýkrát až v lete práve pri modeli Veloster. Kvôli slabým predajom predchodcu v Európe, kde bol z niektorých trhoch Veloster predčasne stiahnutý, sa už podľa informácii Auto Expressu druhá generácia neobjaví. Komu sa však zapáčila ostrá verzia i30N, môže sa tešiť na rozširovanie radu N aj na základné modely Hyundaiu. Informáciu v Detroite potvrdil Albert Biermann, bývalý šéf BMW M divízie, ktorý teraz riadi športovú divíziu N v Hyundai. Nepôjde len o dizajnové pakety, úprava sa bude týkať aj nastavenia podvozku. Biermann zatiaľ nepotvrdil, ktoré modely dostanú N paket, ale budú medzi nimi aj SUV ako Tucson či Kona.


Iracké vládne sily prenikajú hlbšie do Mósulu

Iracké jednotky sa opevnili vo východnej časti mesta a postupujú smerom na sever.

MÓSUL. Elitné jednotky irackej armády v stredu za podpory spojeneckých lietadiel začali prenikať hlbšie do severoirackého mesta Mósul. Agentúra AP informovala, že džihádistický Islamský štát (IS), ktorý mesto ovláda od roku 2014, nasadil boja proti postupujúcim vládnym silám raketové strely a samovražedných atentátnikov. Podľa AP sa iracké jednotky opevnili vo východnej časti mesta a postupujú smerom na sever, k štvrti Tahrír, odkiaľ civilisti pred očakávanými bojmi ušli. Irackým vládnym silám pomoc pri ich pozemnej ofenzíve poskytuje spojenecké letectvo a delostrelectvo. Irackí vojaci sa k Mósulu sťahujú z viacerých smerov. Elitné jednotky irackej armády tvoria ich predvoj a mali sa dostať hlbšie do vnútra mesta, narážajú však na odpor nepriateľa a stále bojujú na predmestiach na východe Mósulu. Od minulého týždňa vládne sily spomalili postup, aby minimalizovali riziko strát na životoch z radov civilistov, keďže islamistické oddiely podnikajú útoky z hustejšie osídlených častí mesta. Veľmi častým nástrojom ich útokov sú samovražední atentátnici, ktorí sa odpaľujú v autách naloženými výbušninami. Bitka o Mósul sa začala 17. októbra. Na pozície IS v okolí Mósulu útočia príslušníci irackej armády, polovojenských kurdských jednotiek péšmarga, sunnitských kmeňových jednotiek a Bagdadom schválených šiitských milícií. Zo vzduchu ich podporuje medzinárodná koalícia vedená Spojenými štátmi.


Danko: Sulík chce mať SaS pod kontrolou, bojí sa odvolania

Stanovy SNS podľa SaS ukazujú, že jej absolútnym vládcom je Danko, členovia sú len maska.

BRATISLAVA. Predseda SNS Andrej Danko avizuje už rok predloženie nového zákona o politických stranách. Pre agentúru SITA povedal, že s ním príde na jar. „Predpokladám, že na ťažšie politické diskusie je lepšia jar, ako bolo predvianočné obdobie,“ povedal Danko . Predloženie návrhu väzí podľa jeho slov aj v diskusii, do akej miery treba stanovovať pravidlá pre fungovanie strán. „Základné pravidlo pre mňa je, aby strany jasne ukázali, ako nakladajú so štátnymi peniazmi,“ povedal Danko. „Strana musí mať kontrolné a revízne komisie, musí rozhodovať o prijímaní a neprijímaní členov. Je čas hovoriť o zmene financovania politických strán. Ak strany nezdružujú ľudí, nemôžu mať taký príspevok ako strany, v ktorých sa ľudia združujú,“ priblížil. Danko za hlúposť označil postup SaS, ktorá prijíma priateľov strany. „SaS a Richard Sulík sa bojí snemu, kde by ho odvolali. Sulík dobre vie, že keby mal snem, kde by zaznel aj iný názor, len ťažko by udržal pozíciu,“ myslí si Danko. „Chápem ho, že chce mať stranu pevne v rukách, ale o tom nie je demokratická spoločnosť,“ povedal Danko. "Nemôžete blokovať členstvo v strane a namiesto členov mať priateľov, ktorých dáte na kandidátku a do funkcií. Každý pravicový volič musí vidieť, že štruktúry pravicových strán nie sú v poriadku,“ tvrdí predseda SNS.Politická strana má podľa Danka pripravovať ľudí na riadenie štátu. „V strane by sa mal predseda správať ako malý premiér. Musí byť dobrým a spravodlivým, aj keď niekedy tvrdým. To ho pripravuje na funkcie v štáte. Iba dobrý predseda strany môže byť raz dobrý predseda parlamentu alebo vlády. Niekedy to na snemoch strán býva ťažké, ale je to príprava na riadenie štátu,“ zdôraznil Danko. Podľa neho strany so štyrmi členmi nie sú pripravené a zrelé na riadenie štátu. „Strany musia mať jasné pravidlá. Predseda musí byť odvolateľný. To je základ demokracie. Strany nemôžu byť eseročky, ktoré slúžia na úzke záujmy. Veď na tom stoja aj silné demokracie,“ konštatoval. "Predseda SNS Danko rovnako ako jeho predchodca Ján Slota zosobňujú politikov, ktorí odrádzajú občanov od účasti na správe vecí verejných prostredníctvom členstva v politických stranách", myslia si v SaS. "Oni sú typickými predstaviteľmi autoktratov, ktorí členskú základňu používajú len na maskovanie svojich osobných záujmov a ambícií. Zodpovedajú tomu aj stanovy SNS, podľa ktorých absolútnym vládcom strany je práve jej predseda," približujú sulíkovci. "Andrej Danko má navyše nevídanú schopnosť verejne sa zosmiešniť, čím robí politiku pre občanov ešte odpudzujúcejšou. Je preto dokonalým paradoxom, že práve on sa snaží pod rúškom demokratickej reprezentatívnosti presadiť zákon, ktorý prikáže politickým stranám minimálny počet členov," tvrdí SaS. Podľa SaS zavedením minimálneho počtu členov politických strán ide SNS o likvidáciu demokratickej opozície. Sulíkovci pripomínajú, že SNS má síce viac ako šesťtisíc členov, ale strana "nebola schopná dosadiť do vlády ani jedného človeka zo svojich straníckych štruktúr". Kvantita strany teda podľa liberálov nezaručuje aj jej kvalitu. "Aj vďaka politikom typu Andreja Danka a pôsobeniu SNS ako typickej kleptokratickej partaje strana SaS prijíma nových členov na základe odporúčania výberovej komisie a zriadila aj inštitút Priateľa slobody pre občanov, ktorí chcú aktívne vyjadriť svoj politický postoj a aktívne sa zúčastňovať na správe vecí verejných, ale nechcú byť priamo členmi politickej strany," uzatvárajú predstavitelia SaS. Danko pripomenul, že SNS mala lídra, ktorý kynožil akýkoľvek intelektuálny názor v strane. „Za 20 rokov nebol v SNS priestor na odbornosť, diskusiu a programové debaty. Chcem, aby SNS bola stredovou stranou, aby sa dostala do štruktúr európskych ľudovcov alebo konzervatívcov, aby bola zdravým prúdom so sedliackym rozumom, so zdravými národnými, kresťanskými a sociálnymi hodnotami,“ vyhlásil. „Chcem, aby bola alternatívou. Verím, že SNS raz odovzdám v lepšom stave, ako som ju preberal,“ dodal.


Pohraničie medzi Guatemalou a Mexikom postihlo silné zemetrasenie

MEXIKO. Zemetrasenie s predbežným magnitúdom 6,9 zasiahlo v stredu okolie guatemalského mesta San Pablo, ležiaceho neďaleko hraníc s Mexikom. Informovala o tom na svojej stránke americká geologická služba USGS. Epicentrum zemetrasenia, ktoré oblasť zasiahlo v stredu o 01.29 h miestneho času (09.29 SELČ), sa nachádzalo približne 12 kilometrov severovýchodne južne od San Pabla a 20 kilometrov juhovýchodne od mexického Cacahoatánu. Hypocentrum zemetrasenia bolo podľa USGS v hĺbke 111,5 kilometra. Tichomorské centrum pre varovania pred cunami (PTWC) nevydalo príslušné výstrahy. Správy o prípadných škodách alebo obetiach zatiaľ nie sú k dispozícii.


OSN: Čelíme najväčšej humánitárnej kríze od druhej svetovej vojny

Hladomor hrozí viac ako dvadsiatim miliónom ľudí v štyroch krajinách.

BRATISLAVA. Každých desať minút zomrie v Jemene jedno dieťa na chorobu, ktorej sa dá predchádzať. Pol milióna detí mladších ako päť rokov tiež trpí akútnou podvýživou. Jemen je pritom iba jedna zo štyroch krajín s rozsiahlym hladomorom. Problémy v Južnom Sudáne, Nigérii a Somálsku sú tak vážne, že podľa OSN ide o najväčšiu humanitárnu krízu od konca druhej svetovej vojny, kedy organizácia vznikla. "Viac ako 20 miliónov ľudí v štyroch krajinách čelí vyhladovaniu. Bez kolektívnej globálneho úsilia ľudia jednoducho zomrú od hladu a mnoho ďalších zomrie na následky chorôb," povedal v piatok námestník generálneho tajomníka OSN pre humanitárne záležitosti Stephen O'Brien. Bez finančnej podpory nebudú môcť deti chodiť do školy, budú zakrpatené podvýživou a komunity prídu o obživu, budúcnosť a nádej. O'Brien tvrdí, že do júla potrebujú humanitárnu pomoc vo výške 4,4 miliárd dolárov, aby zabránili katastrofe. Najhoršia situácia je v Jemene - najchudobnejšej krajine arabského sveta. Takmer 19 milionov ľudí - približne dve tretiny celej populácie - potrebuje humanitárnu pomoc. Hladuje z nich viac ako sedem miliónov, čo je o tri milióny viac ako v januári. Príčinou je dvojročný konflikt medzi vládou podporovanou Saudskou Arábiou a šiitskými povstalcami podporovanými Iránom. "Všetky strany konfliktu bránia prístupu k humanitárnej pomoci. Ak sa ich správanie nezmení, budú zodpovední za hladomor a zbytočné úmrtia, ktoré budú nasledovať," cituje O'Briena denník Guardian. Jemen podľa námestníka potrebuje v roku 2017 2,1 miliardy dolárov, no zatiaľ dosatli iba šesť percent. Nedostatok paliva a poškodené cesty tiež zabraňujú distribúcii zásob a pomoci. Najmladšia krajina sveta má najväčší problém s nedostatok potravy. Približne 40 percent populácie potrebuje akútnu potravinovú a výživovú výpomoc. Takmer 300-tisíc deťom hrozí smrť, ak nedostanú pomoc včas. V krajine už tri roky zúri občianska vojna, pričom obe strany konfliktu sú podozdrievané z útokov na humanitárne konvoje a sklady. Pri poslednom hladomore v Somálsku zomrelo pred šiestimi rokmi takmer 260-tisíc ľudí. Dnes hrozí hladomor takmer trom miliónom - približne štvrtine celej populácie. Časť problémov spôsobil klimatický fenomén El Niňo spôsobil v krajine akútny nedostatok vody. Keď vyschli zdroje pitnej vody, začal zomierať aj dobytok a milióny ľudí tak nemajú z čoho žiť. Situácii nepomáhajú ani útoky islamských militantov aš-Šabáb, na druhej strane je v posledných rokoch menej útokov na zásobovacie lode zo strany somálskych pirátov. OSN považuje situáciu na severovýchode Nigérie za najväčšiu krízu na kontinente. Sedemročné pôsobenie islamských extrémistov Boko Haram vyhnalo z domu viac ako 2,6 milióna ľudí a teroristi majú na svedomí viac ako 20-tisíc obetí. Aj keď militanti postupne ustupujú, stále majú podľa webu BBC pod kontrolou viaceré oblasti, kam sa humanitárna pomoc nedostane. Viac ako sedem miliónov ľudí v Nigérii a okolí jazera Čad má vážny nedostatok potravy.


Mihál odchádza z SaS: Sulík ťahá stranu mimo liberálnych vôd (rozhovor)

Mihál odchádza

Rozhovor

Poslanecký mandát nevrátim, nechcem sklamať voličov, tvrdí Jozef Mihál.

Zakladajúci člen SaS Jozef Mihál odchádza zo strany. Tvrdí, že Richard Sulík ju ťahá z liberálnych vôd. Napísali ste, že odchádzate kvôli postojom predsedu. V čom sa podľa vás zmenil? "Myslím si, že každému pozorovateľovi politickej scény je jasné, že Richard Sulík ťahá SaSku mimo liberálnych vôd niekam úplne inde. Ja sa cítim ako pravicový liberál a to liberálne sa zo Sasky stráca." V strane sa ozývalo viacero kritických hlasov. Budú vás nasledovať aj ďalší? "Nebudem to komentovať." Napríklad Martin Poliačik? "To sa musíte spýtať jeho." Vrátite poslanecký mandát? "Môj postoj je v tomto prípade úplne jasný, nevrátim. Po prvé dostal som vo voľbách 71-tisíc krúžkov a nechcem tých ľudí sklamať. A po druhé, viete kto by sa najviac potešil, keby som odišiel? Páni Fico, Kažimír, Drucker, ktorým by nemal kto oponovať pri zákonoch." Plánuje sa ďalej angažovať v politike? "Zatiaľ neplánujem nič, iba si do konca budúceho víkendu užívať s rodinou prázdniny.


Európska únia zmierni obmedzenia na dovoz potravín z Fukušimy

Únia už povolila dovoz ryže a chce umožniť aj import sóje a morských rýb.

TOKIO. Európska únia zmierňuje obmedzenia na dovoz niektorých potravinárskych produktov z niekoľkých oblastí Japonska, ktoré boli postihnuté haváriou v jadrovej elektrárni Fukušima. Uviedli to vo štvrtok japonskí predstavitelia. Konštatovali, že lídri EÚ Donald Tusk a Jean-Claude Junker oznámili toto rozhodnutie počas rozhovorov s japonským premiérom Šinzom Abem pred piatkovým začiatkom summitu organizácie G20.Po havárii v japonskej jadrovej elektrárni 22 štátov a regiónov, vrátane EÚ, obmedzilo dovoz poľnohospodárskych a rybárskych produktov z Fukušimy a okolitých oblastí. Európska únia, ktorá obnovila dovoz ryže z oblasti Fukušimy, uviedla, že povolí aj dovoz sóje a tiež potravín a morských rýb z niekoľkých susedných prefektúr. Japonsko dúfa, že všetok zákaz sa zruší pred olympiádou v Tokiu.


Pri tureckých útokoch zahynulli desiatky sýrskych provládnych síl

BEJRÚT. Pri tureckých leteckých útokoch na kurdskú enklávu Afrín v severnej Sýrii zahynulo v sobotu najmenej 36 príslušníkov sýrskych provládnych síl. Informovalo o tom Sýrske pozorovateľské centrum pre ľudské práva (SOHR). Bombardovanie severovýchodných predmestí Afrínu zacielené na provládne sily bolo najintenzívnejšie od 20. februára, keď tieto sily vstúpili do enklávy, aby podporovali Kurdov čeliacich tureckej ofenzíve. Desiatky provládnych bojovníkov sú zrejme uväznené pod troskami zničených budov. Od 20. februára tak stúpla bilancia členov provládnych milícií zabitých Tureckom a spojeneckými povstalcami na 58, odhaduje SOHR so sídlom v Británii. Najnovšie správy zatiaľ Ankara ani Damask nekomentovali, uvádza agentúra DPA. Turecké ozbrojené sily a spojenecká Slobodná sýrska armáda (FSA) začali ofenzívu proti Kurdom v enkláve Afrín 20. januára. Ankara ňou otvorila nový front v sedem rokov zúriacej sýrskej občianskej vojne. Afrín kontrolujú kurdské milície YPG, ktoré sú však zároveň spojencami USA v boji proti IS. Ankara označuje YPG za teroristickú organizáciu napojenú na Stranu kurdských pracujúcich (PKK), ktorá je v Turecku, kde bojuje za väčšiu autonómiu, zakázaná. Sýrska vládna agentúra SANA informovala, že turecká armáda v posledných dňoch vystupňovala svoje bojové aktivity. SANA upozornila, že Turecko tým porušuje rezolúciu Bezpečnostnej rady OSN o prímerí schválenú 24. februára. Počítalo sa v nej s 30-dňovým prímerím, ktoré je určené na evakuáciu civilistov z bojových zón a na dodávku humanitárnej pomoci. Turecko trvá na tom, že text rezolúcie sa nevzťahuje na boj proti teroristom, čím ospravedlňuje pokračovanie ťaženia tureckých jednotiek proti YPG. Rezolúcia vznikla a bola prijatá najmä v súvislosti so situáciou vo Východnej Ghúte, kde sýrska armáda a jej spojenci bojujú proti povstalcom, ktorí toto územie ovládajú.


Ukrajinskí tajní zadržali vodiča, ktorý prepravoval rakety zodpovedné za pád MH17

KYJEV. Ukrajinská bezpečnostná služba (SBU) ešte pred dvoma rokmi vypátrala a zadržala vodiča vozidla prepravujúceho samohybný protilietadlový systém BUK, ktorého raketa pred piatimi rokmi zostrelila nad Donbasom lietadlo spoločnosti Malaysia Airlines. Oznámil to v stredu na tlačovej konferencii zástupca vedúceho Hlavného vyšetrovacieho oddelenia SBU Vitalij Majakov. "Vďaka videu z telefónu sme zistili, kto je vlastníkom tohto prívesného vozidla. Našli sme osobu z radov militantov, ktorá ho vzala z automobilového podniku v Donecku. O tri roky neskôr sa nám podarilo zadržať túto osobu, keď prekročila hranicu z Ruska na územie, ktoré sme kontrolovali. Zadržali sme ju, teraz je vo výkone trestu na Ukrajine," povedal Majakov. Dodal, že video z prevozu raketového systému bolo nahrané na telefón a SBU ho má k dispozícii. SBU takisto v stredu zverejnila odpočet svojho vyšetrovania. Zistila napríklad, že do prepravy raketového systému BUK, ktorým bol podľa vyšetrovateľov zostrelený Boeing 777, z Ruska do Donbasu a späť bolo zapojených viac ako 150 ľudí. SBU tiež spoločnému medzinárodnému vyšetrovaciemu tímu odovzdala "obrovské množstvo dôkazov, ktoré umožňujú reprodukovať okolnosti trestného činu a identifikovať osoby zapojené do tohto teroristického činu," uvádza sa v stanovisku zverejnenom agentúrou UNIAN. Vo vyhlásení sa zároveň konštatuje, že v súčasnosti už vyšetrovanie "určilo presný čas a trasu, po ktorej bol ilegálne premiestnený systém BUK z územia Ruskej federácie na Ukrajinu. Boeing 777 spoločnosti Malaysia Airlines, smerujúci z Amsterdamu do Kuala Lumpuru, zostrelili 17. júla 2014 v Doneckej oblasti v priestore, ktorý bol pod kontrolou proruských separatistov. O život prišlo všetkých 298 ľudí na palube; väčšinu obetí tvorili Holanďania. Okrem nich boli na palube zostreleného boeingu občania ďalších 17 štátov.


Sagan je Sagan. Z prehry som bol chorý, priznáva Cavendish

Peter Sagan bojoval s Markom Cavendishom o prvenstvo na svetovom šampionáte. Z triumfu sa napokon tešil slovenský cyklista.

ABÚ ZABÍ 19. októbra (SITA) - Markovi Cavedishovi sa páči trať budúcoročných cyklistických pretekov Tour de France, stále ho však máta zbabraný záver majstrovstiev sveta a špurtérska prehra s Petrom Saganom v Dauhe. Britský rýchlik sledoval prezentáciu TdF 2017 v Abú Zabí, kde sa pripravuje na derniéru sezóny. Pri pohľade na itinerár zacítil šancu na zveľadenie svojej zbierky 30 etapových víťazstiev na "Starej dáme". "Ako tradične tam vidím buď stúpania alebo šprinty. Nie len pre mňa, ale pre celý náš tím bude počas 21 dní dosť príležitostí na úspech," povedal podľa portálu Cyclingnews pretekár zoskupenia Dimension Data, ktorý tento rok na francúzskych cestách triumfoval štyrikrát a rovnaký počet prvenstiev ho delí od vyrovnania rekordného zápisu Eddyho Merckxa. Cavendish sa ohliadol späť za končiacoou sa sezónou a našiel na nej chyby krásy. K úplnej spokojnosti mu chýba zlato buď z olympijských hier, alebo zo svetového šampionátu. Na dráhe v Riu de Janeiro ho oň pripravil Elia Viviani v omniu, v nedeľu zase v pretekoch s hromadným štartom na ceste v Dauhe Peter Sagan. V oboch prípadoch mu zostalo "len" striebro. "Aspoň jedno zlato by bolo krajšie, ale hovorím si, že ma zdolali zaslúžení šampióni. Elia Viviani je v omniu najlepší jazdec na svete a Peter Sagan je Peter Sagan. Nemôžem sa sťažovať. Najmä na majstrovstvách sveta to bolo tesné. Bol som z toho chorý, hoci lepší výraz je asi sklamaný, keď som videl dúhový dres. Bol som k nemu tak blízko a možno mi ušla posledná šanca znova ho získať. Ale taká je cyklistika," konštatoval majster sveta z Kodane 2011.


Nemecko a Francúzsko urovnali spor, Nord Stream 2 dokončia

Regulácia sa sprísni, samotný projekt to neohrozí.

BRUSEL. Veľvyslanci členských štátov EÚ (COREPER) sa v piatok v Bruseli dohodli na kompromise ohľadom regulácie sporného plynovodu Nord Stream 2 bez toho, aby došlo k ohrozeniu samotného projektu. Uviedla tlačová agentúra DPA s odvolaním sa na diplomatické zdroje. K dohode malo dôjsť v rámci diskusií zástupcov členských krajín k navrhovaným zmenám smernice EÚ o plyne. Revidovaná smernica by umožnila Európskej komisii väčšou mierou regulovať výstavbu plynovodov z tretích krajín, čo sa týka aj plynovodu Nord Stream 2, ktorý má spojiť Nemecko a Rusko potrubím po dne Baltského mora. Revidovaná smernica o plyne má zároveň za cieľ zaručiť väčšiu nezávislosť a suverenitu Európskej únie v oblasti energetiky, čo je zmyslom a podstatou budovania energetickej únie. DPA upozornila, že ide o neočakávaný zvrat, avšak Francúzsko už vo štvrtok "prekvapivo" naznačilo, že návrh revidovanej smernice podporí. Následný francúzsko-nemecký kompromis umožnil zavedenie niektorých podmienok EÚ, avšak bez toho, aby bol samotný projekt výstavby plynovodu ohrozený. Kompromis podľa diplomatických zdrojov z prostredia EÚ podporilo 27 členských krajín, keď proti bolo iba Bulharsko. Nemecký spolkový minister hospodárstva Peter Altmaier obhajoval projekt aj pre zmenu nemeckej energetickej politiky. Formálnym kompromisom skončili Nemecko a Francúzsko spor o plynovod. Altmaier podľa portálu FAZ.net potvrdil riešenie, ktoré sa dosiahlo v Bruseli. Podľa neho bude mať krajina, na ktorej území vyústi potrubie z Baltiku, na starosti reguláciu plynovodu. Jej rozhodnutia však budú musieť vždy schváliť iné štáty EÚ. Tým zostane Nemecku v mene EÚ rozhodujúca právomoc nad plynovodom Nord Stream 2. Rozhodnutím sa dosiahlo, že sa nevydaril ďalekosiahly zámer Európskej komisie výraznejšie kontrolovať prevádzku plynovodu. Spolková vláda v minulosti opakovala svoj záujem na položení druhej línie plynovodu Severný prúd (Nord Stream 2). Kancelárka Angela Merkelová bránila projekt ako dôležitý voči odporu východoeurópskych krajín vedených Poľskom, ako aj pred Spojenými štátmi. Altmaier uvádzal, že projekt plynovodu je pre Nemecko dôležitý v dôsledku zmeny energetickej politiky krajiny, a tiež rozhodnutia skončiť v neďalekej budúcnosti výrobu elektrickej energie aj v tepelných elektrárňach. Nemecko bude v tejto súvislosti podľa ministra potrebovať určitý čas viac zemného plynu, aby zabezpečilo dostatok elektrickej energie. Pritom sa bude znižovať ťažba plynu zo západoeurópskych a severomorských, ako aj holandských ložísk. Minister upozornil na to, že sa v Rusku ťažba plynu presunula na sever krajiny. Preto sa vedenie plynovodu Nord Stream 1 z Ruska do Nemecka položilo na dno Baltického mora. Táto téma sa spájala s bezpečnostno-politickými otázkami Ukrajiny. Preto sa spolková vláda zasadzovala o to, aby sa Rusko zmluvne zaviazalo, že časť plynu bude zabezpečovať pre Ukrajinu. Špekuluje sa o tom, prečo zmenilo Francúzsko svoj postoj k plynovodu tesne pred rozhodujúcim rokovaním EÚ. Doteraz podporoval Paríž Nemecko, Holandsko, Rakúsko a ďalšie členské štáty EÚ v presadzovaní projektu Nord Stream 2. Objavujú sa domnienky, že ho k tomu viedli protesty "žltých viest". Údajne by to mohol byť dôsledok, že ich Moskva podporuje. Plynovod Nord Stream 2 bude mať ročnú prepravnú kapacitu 55 miliárd kubických metrov plynu. Náklady na jeho vybudovanie dosiahnu vyše 9 miliárd eur. Polovica dĺžky potrubia je už položená. Prvý plyn pritečie z Ruska do Nemecka koncom tohto roku. Plynovod bude prevádzkovať predovšetkým ruský štátny koncern Gazprom. Na projekte sa podieľa päť západoeurópskych spoločností. Sú nimi nemecké firmy Wintershall a Uniper, francúzsky energetický koncern Engie, holandsko-britský koncern Shell a rakúsky OMV.


Slovan podľahol Dinamu Moskva, dostal kuriózny gól

Pri prvom inkasovanom góle brankárovi Poggemu vypadol nôž z korčule.

Slovan Bratislava - Dinamo Moskva 1:2 (0:2, 1:0, 0:0) Góly: 28. Lušňák (Starosta) - 8. Rybakov (Hietanen, Sopin), 10. Podšenďalov (Solovjov, Kokarev). Rozhodovali: Vasiljev, Sergejev - Palej, Sivov (všetci Rus.), vylúčení: 1:4 na 2 min., navyše Pogge 10 min. osobný trest za nešport. správanie, Pätoprstý (obaja Slovan) 10 min. za narazenie zozadu, presilovky a oslabenia: 0:0, 10.055 divákov (vypredané). Slovan Bratislava: Pogge - Kundrátek, Starosta, Plastino, Švarný, Bačík, Rosandič, Luža - Cheechoo, Taffe, Hlinka - Šťastný, Jeglič, Musatov - Chipchura, Lušňák, Skalický - Petráš, Šiška, Vopelka, od 21. min. Pätoprstý Dinamo Moskva: Jerjomenko - Nikulin, Mironov, Hietanen, Višnevskij, Solovjov, Rylov, Zajcev - Kašpar, Tereščenko, Karpov - Podšenďalov, Gorovikov, Kokarev - Kokujov, Rybakov, Sopin - Tarasov, Dugin, Brjukvin - Čebykin Hokejisti Slovana Bratislava nestačili vo štvrtkovom zápase KHL na favorizované Dinamo Moskva, ktorému podľahli tesne 1:2. Ich jediný gól strelil za stavu 0:2 v 28. minúte Patrik Lušňák. Stále tak platí, že slovanisti nad týmto súperom počas päťročného pôsobenia v nadnárodnej súťaži ešte v domácom prostredí nikdy nevyhrali. Šance slovenského zástupcu v KHL na postup do play off sú už iba v teoretickej rovine. "Belasí" figurujú v tabuľke Západnej konferencie s 80 bodmi naďalej na desiatej priečke, pričom na ôsmy Jokerit Helsinki strácajú päť bodov. Fínsky klub však odohral o duel menej. Deviaty HK Soči má 82 bodov a v porovnaní so Slovanom dve stretnutia k dobru. Zverencov trénera Miloša Říhu čakajú do konca základnej časti už iba tri zápasy. Domácu sériu zakončia piatkovým súbojom s Viťazom Podoľsk (19.00 h), po reprezentačnej prestávke odohrajú záverečné dva zápasy s Medveščakom Záhreb - v stredu 15. februára pred vlastnými fanúšikmi a v piatok 17. februára na ľade chorvátskeho klubu. Justin Pogge, brankár Slovana: "Vydali sme zo seba maximum, niekedy to v hokeji stačí na víťazstvo, inokedy nie. Pokiaľ nám bude blikať nádej na postup, budeme oň bojovať." Patrik Lušňák, autor jediného gólu Slovana: "Myslím si, že v tretej tretine sme určite mali dať nejaký gólik. Najmä v záverečných sekundách, keď pred nami dvakrát zívala prázdna bránka, no súper stihol puk vyhodiť z bránkoviska. Škoda toho. Play off sa nám vzdialilo, uvidíme, ako budú hrať ostatní. Neviem, čím to je, že Dinamo nedokážeme doma zdolať. V prvej tretine sme zaváhali, súper dal dva góly a začal brániť. Tlačili sme sa dopredu, ale otočiť sa nám nepodarilo. Škoda prvého inkasovaného gólu, keď Pogge nemal nôž na korčuli, rozhodcovia mohli lepšie zareagovať. Žiaľ, neodpískali to."


Súd v Pakistane neodvolal premiéra pre podozrivé majetkové prevody

Senát dospel k záveru, že zatiaľ neexistuje dostatočný dôvod na odvolanie Naváza Šarífa.

ISLAMABAD. Pakistanský najvyšší súd nariadil vo štvrtok nové vyšetrovanie premiéra Naváza Šarífa a jeho dvoch synov v kauze takzvaných panamských dokumentov, ktoré odhalili presúvanie peňazí do daňových rajov. Päťčlenný súdny senát však dospel k záveru, že zatiaľ neexistuje dostatočný dôvod na Šarífovo odvolanie z funkcie, informovala agentúra DPA. Na základe súdneho rozhodnutia sa má vytvoriť nová vyšetrovacia komisia, ktorá preverí podozrivé majetkové transfery rodiny Šarífovcov z Pakistanu do Kataru. Prevedené prostriedky boli údajne využité na kúpu nehnuteľností v Londýne prostredníctvom offshorových spoločností. Členovia novovytvorenej komisie majú v rámci nariadeného vyšetrovania vypočuť Šarífa i jeho synov. Svoje zistenia majú zverejniť do dvoch mesiacov. Dvaja z piatich sudcov najvyššieho súdu boli za okamžité odvolanie premiéra, zvyšní traja však s nimi nesúhlasili. Nariadenie najvyššieho súdu reaguje na viaceré podania obviňujúce Šarífovu rodinu z prania špinavých peňazí. Pakistanská opozícia v tejto súvislosti požaduje Šarífov odchod z premiérskeho kresla. On sám je odhodlaný dokázať svoju nevinu, avšak sľubuje, že dobrovoľne odstúpi v prípade, ak sa podozrenia voči jeho rodine potvrdia. V prípade, že súd usvedčí Šarífa z nekalých praktík, nebude sa môcť uchádzať o štvrtý premiérsky mandát v budúcoročných parlamentných voľbách. Lídrom strany však by však mohol zostať aj po prípadnom odsúdení a uväznení. Zverejnenie miliónov dokumentov firmy Mossack Fonseca so sídlom v Paname vlani v apríli poukázalo na presúvanie peňazí do daňových rajov, pričom v dokumentoch sa objavilo množstvo mien známych osobností - medzi nimi politikov, podnikateľov či športovcov z celého sveta.


Nissan sa vyhráža Británii odchodom, možno sa pridá aj Jaguar

Jaguar Land Rover chce rovnaké pravidlá pre všetky automobilky v Británii.

LONDÝN. Automobilka Jaguar Land Rover (JLR) "zmení svoje zmýšľanie o investíciách", ak jej konkurent Nissan dosiahne s Britániou dohodu o kompenzáciách za škody spôsobené odchodom krajiny z Európskej únie (EÚ). Informovala o tom agentúra Reuters. Carlos Ghosn, šéf Nissanu, vo štvrtok (29.9.) totiž uviedol, že sa chce s Londýnom najprv dohodnúť na kompenzácii v prípade, že automobilka bude po brexite čeliť colným bariéram, kým sa zaviaže k ďalším investíciám v závode Sunderland. JLR, najväčší výrobca áut na britských ostrovoch, požaduje od vlády v Londýne férový prístup a rovnaké podmienky pre všetkých producentov áut. Generálny riaditeľ automobilky Ralf Speth pripomína, že JLR ako jediný v Británii vozidlá nielen vyrába, ale má tam aj výskumné, dizajnérske a technologické oddelenie. Speth dnes agentúre Reuters okrem iného povedal, že firma už zaznamenala prvé náznaky v Európe, ktorá je najväčším trhom automobilky, že niektorí klienti po brexite nebudú chcieť kupovať vozidlá vyrobené v Británii. Podľa Spetha JLR, ktorý sa vlani podieľal jednou tretinou na celkovom počte 1,6 milióna áut vyrobených v Británii, bude v prípade tzv. tvrdého brexitu čeliť hneď dvom úderom: zavedeniu cla na vyvážané autá a zároveň clám na dovoz komponentov a technológie, a to v tvrdom konkurenčnom prostredí v Európe. JLR po júnovom referende o brexite nezmenil svoju dlhodobú stratégiu v oblasti investícií, ale teraz si ju firma bude musieť znova dobre premyslieť. Zatiaľ však ponecháva otvorenú možnosť nových investícií do výroby batérií a novej továrne na výrobu áut v Británii, ak bude mať "správne" podmienky, vrátane podmienok testovania vozidiel a podpory vedy. Šéf Nissanu rozbúril hladinu, keď vyhlásil, že zastaví nové investície v Británii, ak mu nesľúbi kompenzácie za prípadné zavedenie cla po brexite. Nissan by sa mal pritom na budúci rok rozhodnúť, kde postaví nový závod na výrobu modelu Qashqai SUV, ale to ešte nebudú známe podmienky vystúpenia krajiny z EÚ. Ghosn novinárom na autosalóne v Paríži povedal, že nemôže čakať do skončenia rokovaní o brexite. Preto ak firma bude nútená rozhodnúť o investícii už v nasledujúcich mesiacoch, bude sa musieť dohodnúť s vládou v Londýne na kompenzácii za zavedenie cla na export do Európy.


Juncker je v prípade dohody o brexite skeptický

Londýn sa musí dohodnúť s Úniou na podmienkach do polovice marca.

BRUSEL. Predseda Európskej komisie Jean-Claude Juncker vo štvrtok uviedol, že aj napriek stredajším konštruktívnym rozhovorom s britskou premiérkou Theresou Mayovou zostáva pesimistický, čo sa týka vyhliadky na riadený odchod Británie z Európskej únie. Juncker vyhlásil, že brexit bez dohody "bude mať strašné ekonomické a sociálne následky v Británii a na kontinente". Robí podľa vlastných slov všetko, čo je v jeho silách, aby sa "mohlo zabrániť najhoršiemu". Dodal však, že nie je "veľmi optimistický, čo sa týka tejto záležitosti". Juncker a Mayová v stredu večer uviedli, že mali v bruselskom sídle EÚ "konštruktívne" rozhovory. Vyjednávači sa podľa nich budú naliehavo snažiť nájsť spôsob, ako zabrániť tomu, aby Británia opustila Úniu bez hladkého prechodného obdobia, uviedla agentúra AP. Londýn sa musí dohodnúť s Európskou úniou na podmienkach brexitu do polovice marca. Ak sa to nepodarí, bude musieť požiadať o odklad brexitu alebo odísť z EÚ bez dohody. Neskôr by už totiž nebolo možné zaistiť schválenie dohody lídrami EÚ pred stanoveným termínom brexitu, ktorým je 29. marec. Šéf britskej diplomacie Jeremy Hunt v stredu v Berlíne na pôde Nadácie Konrada Adenauera vyhlásil, že jedinou cestou, ako sa vyhnúť neriadenému brexitu, je riešenie otázky tzv. írskej poistky, teda budúceho režimu na hranici medzi oboma časťami írskeho ostrovy.


Zadržaných rodákov z Nemecka už pre podozrenie z prípravy útoku nevyšetrujú

Vyšetrovatelia predtým uviedli, že obaja islamisti zvažovali aj alternatívne akcie.

GÖTTINGEN. Dvaja islamisti, rodáci z Nemecka, ktorých zadržali vo štvrtok 9. februára pri protiteroristickej policajnej akcii v Göttingene, zostávajú vo vyhosťovacej väzbe v Langenhagene v hannoverskom regióne. Nemecké orgány by chceli 22-ročného občana Nigérie a o päť rokov staršieho Alžírčana už čoskoro eskortovať z územia spolkovej republiky, maximálne tam môžu zostať po obdobie 12 mesiacov. Vyšetrovanie, ktoré viedli voči dvojici orgány činné v trestnom konaní pre podozrenie z plánovania podobného zločinu, akým bol teroristický útok na jeden z vianočných trhov v Berlíne z 19. decembra 2016, však ukončili. Vyplýva to z utorkového vyjadrenia predstaviteľa generálnej prokuratúry v Celle Bernda Kolkmeiera. Podľa jeho slov obaja muži síce naozaj diskutovali o možnom pláne útoku, avšak nerozhodli sa ešte pre žiadny konkrétny zločin, takže pôvodne podozrenie z prípravy ťažkého protištátneho zločinu nie je opodstatnené. Vyšetrovatelia predtým uviedli, že obaja islamisti zvažovali pre prípad, že by nedokázali zrealizovať veľký útok, aj alternatívne akcie. Medzi ich plánmi boli aj ataky na príslušníkov policajného zboru podľa vzoru útočníčky z Hlavnej železničnej stanice v Hannoveri z februára 2016.


Šéfom Lajčákovho tímu v New Yorku je diplomat zo Slovenska František Ružička

BRATISLAVA. Minister zahraničných vecí SR a predseda 72. Valného zhromaždenia (VZ) OSN Miroslav Lajčák (nominant Smeru) má vo svojom tíme v New Yorku štyroch ľudí zo Slovenska. Šéfom kabinetu predsedu sa stal diplomat František Ružička, ktorý koncom júla ukončil svoje pôsobenie ako stály predstaviteľ SR pri OSN. "Je to človek, ktorý má vynikajúce kontakty a ktorý výborne pozná systém," uviedol minister pre TASR. "Je dôležité, aby tím odrážal aj charakter OSN. Pokiaľ však ide o jeho zloženie, to je v mojej kompetencii," povedal. Lajčákov tím v New Yorku má 30 ľudí, z toho 18 žien. "Máme tam zastúpené všetky regionálne skupiny," konštatoval, pričom zastúpenie má z východoeurópskej a západoeurópskej regionálnej skupiny, ďalej z africkej, zo strednej a južnej Ameriky, z Ázie a Pacifiku. "Mám štyroch ľudí zo Slovenska, takže, keď sa človek pozrie na mapu, vidí, že svet je pokrytý," dodal. Šéfa slovenskej diplomacie do funkcie predsedu zvolili predstavitelia členských štátov OSN 31. mája 2017. Zástupca SR získal takúto vysokú pozíciu v systéme OSN vôbec po prvý raz. Zasadnutie VZ OSN sa koná v sídle OSN v americkom New Yorku raz ročne. Začína sa v utorok v treťom septembrovom týždni. V pléne tohtoročného VZ OSN vystúpi i prezident Andrej Kiska, ktorý povedie slovenskú delegáciu.


Medzinárodný menový fond znížil odhady rastu americkej a britskej ekonomiky

Menový fondzlepšil výhľad rastu viacerých krajín eurozóny, vrátane jej kľúčových členov Francúzska, Nemecka, Talianska a Španielska.

BRATISLAVA. Medzinárodný menový fond v pondelok zhoršil výhľad rastu americkej a britskej ekonomiky. V prípade Veľkej Británia fond konštatoval, že ekonomická aktivita bolo počas prvých troch mesiacov roka slabšia, než sa čakalo. Krajine tak v aktuálnom roku predpovedá rast na úrovni 1,7 percenta namiesto skoršie prognózovaných dvoch percent. Americká ekonomika má tento rok posilniť o 2,1 percenta, kým skorší odhad počítal s rastom o 2,3 percenta. Za hlavný faktor revízie fond označil neistotu súvisiacu s načasovaním a charakterom plánovaných zmien fiškálnej politiky, ktorá má byť menej expanzívna, než sa čakalo.Ako ďalej informoval portál bbc.com, MMF zároveň v pondelok zlepšil výhľad rastu viacerých krajín eurozóny, vrátane jej kľúčových členov Francúzska, Nemecka, Talianska a Španielska. Zotavovanie globálnej ekonomiky podľa fondu pokračuje v súlade s jeho prognózou z apríla, kedy inštitúcia predpovedala na rok 2017 celosvetový rast o 3,5 percenta a v roku 2018 o ďalších 3,6 percenta.


Nemeckí dôchodcovia dostanú vyššie penzie

BERLÍN. Nemecká vláda plánuje zvýšenie dôchodkov v tomto roku v rozsahu do 3,6 percenta, čo odzrkadlí rast miezd v najväčšej európskej ekonomike. Nemecké ministerstvo práce v stredu uviedlo, že dôchodky v spolkových krajinách bývalého Západného Nemecka sa od prvého júla zvýšia o 1,9 percenta a v bývalom komunistickom Východnom Nemecku o 3,6 percenta.Rozdiel medzi dôchodkami vo východnej a západnej časti Nemecka sa tak zmenší. Penzie na východe krajiny sa dostanú na úroveň 95,7 percenta dôchodkov západnej časti štátu z terajších 94,1 percenta. Rast penzií v Nemecku kopíruje vývoj miezd. Platy na východe krajiny sa pritom zvyšujú rýchlejšie. Berlín plánuje vyrovnať dôchodky na východe a západe krajiny do polovice roku 2024.Nemecký štatistický úrad v stredu informoval, že mzdy v krajine v minulom roku reálne posilnili o 1,8 percenta, pričom išlo už o tretí rok silného rastu reálnych zárobkov. Nominálne mzdy v Nemecku vlani stúpli o 2,3 percenta a spotrebiteľské ceny sa zvýšili o 0,5 percenta.


Päť sýkorovcov odmieta účasť na vraždách. Tvrdia, že sú nevinní

Proces sa koná za prísnych bezpečnostných opatrení.

BANSKÁ BYSTRICA. Päť členov zločineckého gangu sýkorovci na čele so svojím niekdajším šéfom Róbertom L. alias Kýblom odmieta obžalobu, ktorá im kladie za vinu účasť na starých vraždách, pokus o vraždu, všeobecné ohrozenie a nedovolené ozbrojovanie a obchodovanie so zbraňami. Proces v utorok pokračoval, koná sa za prísnych bezpečnostných opatrení v Ústave na výkon trestu v Banskej Bystrici. "Som nevinný," konštatovali pred senátom Špecializovaného trestného súdu, pracovisko Banská Bystrica, obžalovaní Ivan C., zvaný Vinco-Vincko, ktorý si odpykáva doživotný trest za staré mafiánske vraždy z rokov 1998 a 1999, takisto Alojz K., prezývaný Lojzo Čistič, Ladislav B. a Juraj H. Bývalý bos zločineckej skupiny, na doživotie odsúdený Róbert L., ktorý žalobu považuje za nedôvodnú, vypovedať odmietol a na pojednávaní sa v utorok nezúčastnil. Rovnako ako ďalší dvaja obžalovaní - Jozef R., ktorý dostal u nás doživotie a ktorý je vo väzení v Maďarsku, a ďalší vysokopostavený člen zločineckej skupiny Martin B., prezývaný Rus. Obaja požiadali o konanie v neprítomnosti. V utorok odmietol vypovedať aj Juraj H. a požiadal, aby sa takisto pojednávalo v jeho neprítomnosti. Naopak, Alojz K. a Ladislav B. možnosť vypovedať využili. Podľa Lojza Čističa bývalý bos banskobystrického podsvetia Mikuláš Černák, ktorý si odpykáva doživotný trest a má ich v procese usvedčovať, je "kajúcnik, farizej, klamár a šmejd, ktorý zabíjal, zakopával a odrezával hlavy". Dodal, že je mediálny exhibicionista, do médií vraj vypisuje ako verejne činná osoba. "Keby sa v 90. rokoch dali robiť 'selfíčka', tak tento kanibal by ich mal s každou obeťou s odrezanou hlavou a nebolo by treba žiadne dokazovanie," vypovedal Alojz K. Na otázky prokurátora odmietol odpovedať. Tvrdí, že skutok sa nestal tak, ako je v obžalobe. Senát zároveň požiadal, aby do trestného spisu založil knihu, v ktorej sa Černák vyjadruje k vražde východoslovenského bosa Róberta Holuba. Aj za ňu sú dnes súdení Róbert L., Martin B., Jozef R., Alojz K. a Ladislav B. Na Holuba sa najprv strieľalo na pumpe v Košiciach 22. septembra 1997, následne v bratislavskom hoteli koncom septembra, napokon ho usmrtili v nemocnici na Kramároch 5. októbra 1997. "Odmietam to, na skutku som sa nezúčastnil a nijako som nepomáhal," reagoval vo výpovedi Ladislav B. Podrobne opísal udalosti z košickej pumpy, kam mal prísť až po streľbe, a z Bratislavy, keď tiež pri streľbe nebol. Zo spoluobžalovaných pozná iba Alojza K. Nikdy vraj žiadne informácie o Holubovi nedával a vylúčil, že by vedel o pláne zavraždiť ho. Dostal 23 rokov väzenia za iné skutky, ktoré vraj nespáchal.


Do volieb sú ešte tri týždne, no Trump má jasno - budú zmanipulované

Republikánsky kandidát na prezidenta Trump tvrdí, že výsledok hlasovania je vopred rozhodnutý. Je to nebezpečná hra, odkazujú kritici.

WASHINGTON, BRATISLAVA. Donald Trump prezidentské voľby prehrá, naznačujú prieskumy. Ak sa tak stane, nebude to v súlade so zákonom, naznačuje zas republikánsky kandidát.   O zmanipulovaných voľbách hovorí ešte pred tým, než svoj hlasovací lístok vhodil do urny prvý Američan. „Samozrejme, že pred hlasovaním sa robia rozsiahle volebné podvody. Prečo republikáni odmietajú, že sa to deje? Veľmi naivné!“ odkázal svetu tradične cez twitter. Podľa Trumpových kritikov, ale aj viacerých jeho podporovateľov je to nebezpečná hra. „Jeho vyjadrenia podkopávajú dôveru v americkú demokraciu, dokonca to zvlášť platí, ak v novembri prehrá,“ myslí si David A. Graham z portálu The Atlantic. Trumpa najnovšie trochu prekvapivo podporil aj Ruddy Guliani, ktorý patrí k jeho priaznivcom. Popularitu si získal ako newyorský starosta po útokoch z 11. septembra. „Je mi to ľúto, ale mŕtvi ľudia väčšinou namiesto republikánov volia demokratov,“ povedal pre CNN a narážal na obvinenia, že úrady registrujú ako voličov aj mŕtvych ľudí. „Chcete mi povedať, že voľby vo Philadelphii a v Chicagu budú férové? Musel by som byť hlupák, aby som si to myslel.“ Skutočne sa objavujú správy, že do volieb zaregistrovali aj ľudí, ktorí už zomreli. Zatiaľ však nie sú dôkazy, že by takto registrácie niekto zneužil a za zosnulého občana naozaj hlasoval.  Miestne médiá rovnako spomínajú prípady, keď niekto do volieb zaregistroval aj svojho psa, no je ťažko predstaviteľné, že by volebná komisia v rozhodujúci deň pustila psa k urne. Výsledky by teda podobné nezrovnalosti nemali zásadne ovplyvniť. Trumpova hra môže byť nebezpečná, zdá sa však, že funguje. Podľa najnovšieho prieskumu Morning Consult a portálu Politico si teraz až 73 percent zaregistrovaných republikánskych voličov myslí, že voľby zmanipulujú v Trumpov neprospech. Spomedzi voličov demokratov niečomu podobnému verí len sedemnásť percent respondentov. Celkovo je o vopred zmanipulovaných voľbách presvedčených až 41 percent voličov. Nie všetci republikáni však skočili na Trumpovu hru. Keď hovoril o možných volebných podvodoch, nepriamo narážal aj na Ohio, dôležitý štát, v ktorom sa môže rozhodovať o víťazovi medzi ním a Clintonovou. Tamojší štátny sekretár John Husted, zhodou okolností republikán, si však takisto myslí, že Trumpove slová ohrozujú americkú demokraciu. „Naše inštitúcie a náš volebný systém patria medzi základné kamene americkej demokracie. Nemali by sme spochybňovať ich legitimitu,“ cituje ho Politico. V Ohiu sa snažíme o to, aby bolo ľahké hlasovať a ťažké podvádzať.“ Historikom teraz Trumpova snaha pripomína voľby z roku 1960 - ale v celkom opačnom zmysle. Vtedajší republikánsky prezident Richard Nixon voľby len tesne prehral s demokratom Johnom F. Kennedym. Napríklad od víťazstva v Illinois ho delilo len deväťtisíc hlasov, teda asi 0,2 percenta. Išlo o dôležitý, aj keď nie celkom rozhodujúci štát. Nezrovnalosti však zaznamenali aj inde. Niektorí historici sú dodnes presvedčení, že na viacerých miestach mohlo prísť k volebným podvodom a ak by Nixon žiadal prepočítanie hlasov, možno mohol byť opäť prezidentom. Neurobil to však. Ani v Illinois, ani nikde inde. "Trpkosť, ktorá by sprevádzala podobný krok... by mala podľa mňa nevypočítateľný a dlhotrvajúci zničujúci účinok na celú krajinu," zdôvodnil vtedy svoju motiváciu. Komentátor The Atlantic je presvedčený, že ide o výstižný príklad. "Zatiaľ čo Nixon mal skutočné dôvody na podozrenie z manipulácie, Trump nemá žiadne. A kde Nixon odmietol spochybňovať volebné výsledky na základe legitímnych obáv, Trump šíri dezinformácie ešte predtým, ako sa hlasy začali spochybňovať." Tento text ste mohli čítať vďaka tomu, že platíte za obsah. Vážime si to.


Žiga verí, že plyn z Ruska bude tiecť na Slovensko aj po 31. decembri

Pellegrini odcestoval

O čom bude hovoriť

Vyjadrenia Pellegriniho

Vyjadrenia Žigu

Schutzov komentár

Minister sprevádza premiéra Pellegriniho na návšteve Ruska.

BRATISLAVA. Minister hospodárstva Peter Žiga (Smer-SD) verí, že plyn z Ruska na Slovensko bude prúdiť aj po 31. decembri. Koncom roka totiž vyprší zmluva medzi Moskvou a Kyjevom o tranzite plynu. To, či sa podarí nájsť dohodu na pokračovaní zmluvy, sa bude pýtať svojich ruských partnerov počas tohtotýždňovej návštevy Ruska. Na rokovaniach v Moskve a Petrohrade Žiga sprevádza premiéra Petra Pellegriniho. „Ideme za našimi obchodnými partnermi. Ideme rokovať, čo sa bude diať s plynom po 31. decembri, keď vyprší kontakt medzi Ruskou federáciou a Ukrajinou. Po tomto dátume Rusko nebude mať záväzok dodávať plyn do Európy cez Ukrajinu a nám ide o zabezpečenie bezpečných dodávok plynu pre priemysel a domácnosti,“ povedal v lietadle cestou do Moskvy Žiga. „Verím, že toto bude výsledok rokovania,“ povedal Žiga na otázku, či verí, že ruská strana potvrdí, že plyn bude prúdiť aj po 31. decembri. Rozhovory o dodávkach plynu však vníma ako trojstrannú záležitosť. Tými stranami sú Rusko, Ukrajina, ale aj Európska únia. Priznal, že v poslednom čase sa mohli tieto rokovania spomaliť pre ukrajinské prezidentské aj parlamentné voľby. V súvislosti so sporom medzi Kyjevom a Moskvou Žiga pripomenul, že Rusi sa sťažujú na technické zabezpečenie plynovodu. Zároveň stále platí, že Európska komisia tlačí Ukrajinu do oddelenia tranzitu a distribúcie plynu. Slovensko by sa rado podieľalo na oboch projektoch. To znamená, že Slovensko môže poskytnúť svoje skúsenosti z oddelenia tranzitu a distribúcie a zároveň by chcelo byť aj súčasťou európskeho konzorcia, ktoré sa bude podieľať na modernizácii ukrajinských plynovodov. Žiga si vie predstaviť aj to, že by Bratislava mohla byť akýmsi prostredníkom medzi Kyjevom a Moskvou v rokovaniach. „Verím tomu, že zvíťazí zdravý rozum, že sa nebudú energonosiče, teda rúry, zneužívať na politické ciele,“ pokračoval minister hospodárstva s tým, že Rusi túto otázku predsa musia vnímať aj z ekonomického pohľadu. „Predaj plynu tvorí významnú časť ich rozpočtu. Kapacita celého centrálneho koridora je 200 miliárd kubíkov, slovenské rúry majú kapacitu približne 90 miliárd a preteká cez ne okolo 60 miliárd. To sú príjmy pre Rusov, aj pre nás,“ povedal Žiga. Dodal však, že ak by slovenské rúry vyschli, Slovensko má zabezpečené prepojenia na Rakúsko a Maďarsko. Pri rokovaniach o plyne nemožno obísť ani otázku výstavby plynovodu Nord Stream 2. Ten bude viesť z Ruska priamo do Nemecka popod Baltské more. Slovensko aj Ukrajina by tak prišli o tranzitné poplatky. Slovensko plynovod vníma ako politický, nie ekonomický projekt, a dlhodobo proti výstavbe protestuje. „Nord Stream 2 ešte nie je hotový a keď aj bude, kapacita Európy na odber plynu je väčšia ako je kapacita Nord Streamu 2. Čiže tá ukrajinská vetva bude potrebná aj naďalej,“ domnieva sa Žiga. O tom, aby rúry nevyschli, rokoval v Moskve na úrovni premiérov naposledy vtedajší premiér Robert Fico v auguste 2016. Vtedy informoval, že rúry by vyschnúť nemali.


Nepríjemní a desiví. Vedci vysvetľujú, prečo sa ľudia boja klaunov

Človek nemusí trpieť koulrofóbiou, aby ho pohľad na klauna vydesil.

BRATISLAVA. Ak by ste si v stredoveku chceli v prítomnosti kráľa zavtipkovať na jeho adresu, mohol by to pokojne byť váš posledný vtip. Väčšinou si z kráľov mohli uťahovať výhradne ich dvorní šašovia. Odvtedy sa ale pozícia zabávačov v maskách a prevlekoch postupne menila. Šasovia a klauni sú dnes atrakciami v cirkusoch a na detských oslavách. Nie všetkým však prinášajú radosť a smiech, pre niekoho môžu byť najhoršou nočnou morou. Aj pre ľudí, ktorí netrpia koulrfóbiou - iracionálnym strachom z klaunov - môže byť pohľad na klauna nepríjemný a desívý. Prečo sa klaunov tak bojíme? Psychologickú príčinu strachu z klaunov načrtol už zakladateľ psychoanalýzy Sigmund Freud. V nemčine sa napríklad slovo unheimlich (strašidelný) podobá na slovo heimisch (známy, domáci). Podobné vzťahy funugjú aj v iných jazykoch. Freud preto tvrdil, že ak je nám niečo povedomé, no napriek tomu nám na danej veci či jave niečo nesedí, môže to na nás pôsobiť strašidelne. Potvrdzuje to aj štúdia zo žurnálu Frontiers in Human Neuroscience. Funguje to napríklad pri zombíkoch aj pri klaunoch. Vieme, že klaun je bežný človek, no pre jeho masku, či vrstvu mejkapu nedokážeme odčítať jeho skutočný výraz tváre. Môže tak na nás pôsobiť ako hrozivý maskovaný cudzinec. Klauni zvyknú robiť zvláštne a nepredvídateľné veci. Z rukávou vyťahujú nekonečné šnúry zo šatiek a do malinkého auta sa ich zmestí viac, ako kamarátov slovenských futbalových reprezentatov. Najmä deti môžu považovať takéto schopnosti za nadprirodzené. "Robia veci, ktoré vyvolávajú príval emócií, z ktorých môžu byť niektorí ľudia nadšení a niektorí zasa ohromení," vysvetľuje pre web Live Science klinická psychologička Kristin Kunklová. Reputáciu klaunom zhoršuje aj častá spojitosť z hororovými filmami či inými psychopatickými postavami. Spomeňme si napríklad na Batmanovho nepriateľa Jokera či klauna Pennywise z minisérie To (It). "Klauni sa vždy spájali s nebezpečenstvom a strachom, pretože posúvajú logiku k zlomovému bodu. Vtipom a výsmechom tlačia až na limity nášho porozumenia," vysvetľuje pre denník The Telegraph špecialista na klaunskú kultúru Andrew Stott. DOI: 10.3389/fnhum.2011.00126/full


Trumpov múr by ohrozil citlivé ekosystémy, uvádza časopis Nature

LONDÝN, WASHINGTON. Keby republikánsky kandidát Donald Trump zvíťazil v prezidentských voľbách a zrealizoval svoj plán výstavby protiimigračného múru na hraniciach medzi USA a Mexikom, boli by ohrozené vzácne rastlinné a živočíšne spoločenstvá existujúce v danej oblasti. O obavách ekológov písal renomovaný britský časopis Nature. "Juhozápad USA a severozápadné Mexiko majú rovnaké poveternostné podmienky, delia sa o rieky aj prírodu. Infraštruktúra postavená na hranici by celú túto spoločnú krajinu rozsekla napoly," uvádza Sergio Avila-Villegas, vedec z Múzea Arizony a Sonorskej púšte so sídlom v Tucsone, ktorý sa profesionálne venuje ochrane prírody. Donald Trump v predvolebnej kampani prisľúbil, že celú americko-mexickú hranicu dlhú 3200 kilometrov uzavrie múrom, ktorý bude vysoký 10-20 metrov. "Postavíme múr. Bude to veľký múr. Bude slúžiť účelu, ktorému má: zamedzí vstupu nelegálnych migrantov," hovorí Trump na videu, ktoré je dostupné na webovej stránke jeho kampane. Podľa Clintona Eppsa, biológa z Oregonskej štátnej univerzity, by takáto pohraničná bariéra spôsobila obrovské škody na miestnych, prekvapivo rôznorodých a súčasne citlivých ekosystémoch. "Vieme, aký dôležitý je prirodzený pohyb voľne žijúcich živočíchov pre prežitie mnohých druhov," zdôrazňuje Epps na stránkach 536. čísla časopisu Nature. Oblasť na hraniciach medzi USA a Mexikom nie je ani zďaleka vyprahnutou pustinou, ako sa niektorí domnievajú. Je to región s jednou z najvyšších úrovní diverzity cicavcov, vtákov a rastlín v kontinentálnych Spojených štátoch a severnom Mexiku. Žije tam aj množstvo ohrozených druhov. Pohraničný plot by rozdelil lokálne populácie druhov, ktoré žijú v oboch krajinách. Napríklad tamojšie ovce hruborohé žijú v malých skupinách na oboch stranách hranice a na ich voľnom pohybe závisí ich prežitie. Ďalšie druhy, ako napríklad jaguáre, oceloty a medvede žijú prevažne na mexickom území, avšak v priľahlých častiach USA sa vyskytujú menšie populácie, ktoré sú s nimi geneticky príbuzné. Už teraz živočíchom v pohraničí komplikujú život vplyvy ľudskej civilizácie, ako sú hluk, osvetlenie a intenzívna doprava. Postavenie múru by ich situáciu ešte zhoršilo, keďže takáto bariéra by zahradila aj rieky a potoky. "Vodné toky prechádzajúce cez hranicu spájajú ekosystémy. Ak ich zablokujeme, dotkne sa to prírody v tej úplne najelementárnejšej rovine," tvrdí Avila-Villegas. Donald Trump pritom nie je prvým americkým politikom, ktorý prišiel s nápadom oddeliť USA od Mexika múrom. Už v roku 2006 vtedajší prezident George W. Bush schválil výstavbu 1126-kilometrovej bariéry na južnej hranici USA, z ktorej sa podarilo postaviť takmer 1100 kilometrov. Ide o kombináciu šesť metrov vysokých plotov vyrobených z oceľových tyčí a nižších mobilných bariér, pripomínajúcich protitankové zátarasy. Vedci majú zatiaľ k dispozícií len málo spoľahlivých údajov o tom, aký vplyv má tento "Bushov" plot na lokálne populácie živočíchov. Podľa niektorých štúdií plot zredukoval migráciu a zvýšil stres zvierat, ale na presuny ľudí mal len minimálny vplyv. Pohraničníci napríklad fotografovali pumy americké, ktoré behali pozdĺž oplotenia a neúspešne sa ho pokúšali prekonať. Snahy vedcov o výskumnú činnosť v oblasti komplikuje nielen nedostatok financií, ale aj prísny bezpečnostný režim platný v pohraničí. "Hranica už nie je prívetivým miestom. Bál by som sa tam poslať svojho študenta," tvrdí profesor Epps. Vlastné skúsenosti v tomto smere má aj Sergio Avila-Villegas. Už pred desiatimi rokmi sa pokúšal robiť terénny výskum v okolí "Bushovej" bariéry; musel ho však ukončiť s ohľadom na vlastnú bezpečnosť. Južná hranica USA je podľa jeho slov "vojnovou zónou", v ktorej operujú nielen príslušníci riadnych amerických bezpečnostných síl a imigrační agenti, ale aj dobrovoľné občianske hliadky, ktoré bránia hranicu so zbraňou v ruke. "Vždy keď sa ja - muž a Hispánec s tmavou pokožkou a dlhými vlasmi - vyberiem do terénu, upútam pozornosť členov hliadok, vrtuľníkov a štvorkoliek. Prídu skontrolovať, čo tam robím," približuje Avila-Villegas, ktorý sa kvôli hroziacemu rozšíreniu bariéry rozhodol nedávno - po rokoch života v USA - požiadať o americké občianstvo. Preto, aby mohol v prezidentských voľbách 8. novembra hlasovať proti Donaldovi Trumpovi a jeho múru, píše časopis Nature.


Predaj baní skrachovanej českej firmy OKD môže mať súdnu dohru

Americká investičná firma poslala českému premiérovi sťažnosť.

PRAHA. Predaj baní skrachovanej českej ťažobnej firmy OKD za symbolickú čiastku štátnemu podniku Prisko môže mať súdnu dohru. Jeden z účastníkov súťaže, americká investičná firma Alcentra zo skupiny BNY Mellon, poslal českému premiérovi Bohuslavovi Sobotkovi sťažnosť. Za prevádzkové aktíva bola firma údajne pripravená zaplatiť viac než pol miliardy českých korún. Prisko má pritom zaplatiť iba necelých 80 miliónov Kč (2,96 milióna eur). Ako uviedol týždenník Euro, konzorcium, ktorého súčasťou bola Alcentra, podalo 1. marca v súlade s pravidlami výberového konania ponuku na kúpu všetkého prevádzkového majetku OKD za kúpnu cenu dosahujúcu minimálne 540 miliónov Kč. "Navrhnutá kúpna cena je výrazne vyššia, než akú mohla OKD a jej veritelia za daných okolností očakávať," uvádza sa v liste Sobotkovi. Takmer okamžite po podaní ponuky sa však zástupcovia OKD, odborári, ako aj niektorí predstavitelia ČSSD začali v médiách o záujemcoch (okrem konzorcia zahrňujúceho Alcentru išlo ešte o skupinu EP Industries ovládanú Danielom Křetínským) vyjadrovať veľmi nelichotivo. Niektorí sa dokonca nechali počuť, že je neprijateľné, aby spoločnosť OKD mala zahraničného vlastníka. Krátko na to do hry vstúpilo ministerstvo financií vedené Andrejom Babišom a bane a ďalší majetok by mal kúpiť štátny podnik Prisko, a to za 79,6 milióna Kč. "Ak by výsledkom výberového konania mala byť skutočnosť, že OKD bude predané štátnemu subjektu, ktorý sa na výberovom konaní vôbec nezúčastnil, a navyše, za horších podmienok než ponúka náš klient, potom náš klient nebude mať inú možnosť, než zvážiť ďalšie prostriedky obrany svojich oprávnených záujmov, a to aj prostredníctvom medzinárodnej arbitráže," dodal zástupca Alcentry v liste premiérovi.


Ako vyzeral prvý medzihviezdny návštevník, ktorého sledovala aj Slovenka

Bizarný objekt preletel našou Slnečnou sústavou v septembri a októbri.

V septembri a októbri preletel našou Slnečnou sústavou kus z inej hviezdnej sústavy. Keď astronómovia videli zvláštny objekt prvýkrát 19. októbra, mysleli si, že je to kométa. Neskôr pochopili, že pozorovali úplne prvý medzihviezdny asteroid, ktorý dokázali odhaliť ich prístroje. Neskôr ho nazvali 'Oumuamua - posol z diaľky. Na pozorovaniach sa podieľala aj slovenská vedkyňa Eva Lilly, ktorá v súčastnosti žije a pracuje v Honolulu. Astronómov prekvapil aj nezvyčajný tvar telesa. Je dlhé štyristo metrov a jeho dĺžka je desaťkrát väčšia ako šírka. Pomer je zatiaľ najväčší, aký vedci pri asteroide pozorovali. "Vieme, že jeho povrch je tmavý až červenkastý, čo svedčí o primitívnom, možno organickom zložení, podobnom, aké majú jadrá komét v slnečnej sústave. Teleso je veľmi natiahnuté ako dlhý valec alebo bowlingová kolka," povedala Eva Lilly v rozhovore pre SME. Asteroid môže vesmírom putovať už stovky, milióny, možno až miliardy rokov. Nový objav otvára nové okno vesmírneho výskumu - študovanie vzniku iných hviezdnych sústav. DOI: 10.1038/nature25020


Oprava stanice lanovky na Kamzíku jej premávku neobmedzí

Obidve stanice lanovky  Železnej studničky na Kamzík vyžadujú rekonštrukciu.

NOVÉ MESTO. Obidve stanice lanovky, ktorá premáva zo Železnej studničky na Kamzík, si vyžadujú rekonštrukciu. Ich stav už totiž zodpovedá ich veku. Ako prvá by sa mala opraviť horná stanica lanovej dráhy, ktorej strecha je v havarijnom stave. "Strecha stanice potrebuje nevyhnutnú opravu. Náklady na nevyhnutnú sanáciu sa predbežne odhadujú na približne 42.000 eur," uviedol novomestský starosta Rudolf Kusý. Financie už odsúhlasilo miestne zastupiteľstvo správcovi lanovky, ktorým je miestny EKO-podnik verejnoprospešných služieb. "Ten už realizuje najdôležitejšie nevyhnutné opatrenia na zabezpečenie bezpečnosti objektu," doplnil Kusý. So samotnými prácami by sa malo začať hneď, ako to dovolia poveternostné podmienky. Nevyhnutnú opravu si vyžiadala aj dolná stanica lanovky, ktorá bezprostredne susedí so skeletom bývalej reštaurácie Snežienka. "V súčasnosti sa rozhoduje aj o osude tohto objektu, preto nie je vylúčené, že prípadná rekonštrukcia Snežienky bude spojená aj s opravou dolnej stanice," podotkol Kusý. Zároveň zdôraznil, že napriek zlému stavu budov lanovky je samotná lanová dráha v bezpečnom, prevádzkyschopnom stave. A ani rekonštrukčné práce by nemali narušiť jej premávku, ktorá sa podľa starostu teší obľube. "Správcovi sa v posledných rokoch darí pravidelne zvyšovať návštevnosť lanovky a postupne znížiť straty z jej prevádzky až o dve tretiny," doplnil Kusý s tým, že vlani lanovka previezla takmer 32.000 pasažierov, z toho takmer dve tisícky cyklistov. Pôvodná lanovka začala premávať 11. júla 1972 a jej prevádzka sa skončila v roku 1990. Ako uvádza mestská časť na svojej webovej stránke, koncom januára 2005 odkúpilo nehnuteľnosť, teda pozemky aj stavby, za vtedajších 19,5 milióna korún hlavné mesto. Stavbu následne zverilo mestskej časti, tá ju zrekonštruovala za 32 miliónov korún. Lanovku opätovne do prevádzky uviedli 30. septembra 2005 vtedajší primátor Bratislavy Andrej Ďurkovský a starosta Nového Mesta Richard Frimmel. Lanovka bola zároveň v roku 2008 zaradená medzi pamätihodnosti mestskej časti a navrhnutá na vyhlásenie za Národnú technickú pamiatku.


Z desiatich najdrahších áut predaných v roku 2016 je iba jedno neeurópske

V roku 2014 sa na najväčšom veteránskom podujatí roka na Pebble Beach v Kalifornii predali v aukciách veterány dokopy za vyše 400 miliónov dolárov. V posledných dvoch rokoch to bolo o niečo menej - čo podľa analytikov malo symbolizovať spomaľovanie rastu hodnoty starých áut. Za posledných desať rokov pritom vzrástla hodnota investície do historických áut o takmer 500 percent. Veterány sú tak jednou z najrýchlejšie zhodnocujúcich sa komodít na trhu. V desiatke najdrahších áut predaných za rok 2016 už tradične dominujú Ferrari a ďalšie európske značky. Tento rok sa v ňom však ukázalo aj jedno americké auto, a síce úplne prvá Shelby Cobra - tá sa dokonca stala historicky najdrahším americkým autom vôbec. Aj ceny lacnejších áut však rýchlo rastú. Veľký dopyt je už tradične po Porsche 911, ale aj po starčích BMW a japonských športových autách z 90. rokov (napríklad Nissan Skyline, Toyota Supra, Mazda RX-7.) Pripomíname, že v rebríčku sú len autá, ktoré boli vydražené na verejných aukciách - väčšina z nich v auguste na Pebble Beach. Mnohé predaje však prebehli aj "za zatvorenými dverami".


Zeman v Londýne vyznamenal českých a slovenských vojnových veteránov

LONDÝN. Český prezident Miloš Zeman v piatok v rezidencii českého veľvyslanca v Londýne odovzdal po audiencii u britskej kráľovnej Alžbety II. vyznamenania niekoľkým českým a slovenským veteránom druhej svetovej vojny. Tí slúžili v radoch britského kráľovského letectva (RAF), informuje internetový portál idnes.cz. "Nesmierne si vážim českých vojakov, ktorí bojovali v britských radoch, a mnohým z nich som udelil štátne vyznamenania. Chcel by som vyjadriť radosť z toho, že to môžem urobiť aj dnes pri príležitosti audiencie u Jej Veličenstva," povedal Zeman pri krátkej ceremónii a odovzdal medailu Za hrdinstvo piatim českým a slovenským veteránom. Jedným z vyznamenaných bol aj 94-ročný letec Ivan Schwarz, rodák zo Slovenska. "Cítim sa fantasticky. Začínam mať takú zbierku vyznamenaní, že sa Herman Göring obracia v hrobe," smial sa pred novinármi. Dodal, že rozhodne chce žiť viac ako sto rokov. Zeman taktiež odovzdal diplom o menovaní do generálskej hodnosti 97-ročnému Miroslavovi Liškutínovi. Český prezident zdôraznil, že vyznamenania dostávajú tí, ktorí sa nacistickému režimu aktívne vzopreli. Vyznamenávať vraj nebude ľudí, ktorí pod nacistickým terorom trpeli. "Utrpenie si zaslúži súcit, utrpenie si zaslúži ľútosť, ale za utrpenie sa nevyznamenáva. Štátne vyznamenanie je vyznamenanie za službu vlasti a teda aj za boj za jej slobodu," vysvetlil svoj postoj prezident s tým, že utrpenie samotné by napríklad nezávislosť štátu nikdy nezaistilo. Československí piloti pôsobiaci v RAF počas druhej svetovej vojny zostrelili či vážne poškodili 365 nepriateľských lietadiel, šesť rakiet V1 a veľké množstvo priemyselných, zbrojných i ďalších objektov. O život prišlo cez vojnu 531 príslušníkov československého letectva. Zeman na stretnutí s kráľovnou Alžbetou II. hovoril predovšetkým o brexite a osude českých občanov v Británii. Zároveň však panovníčku uistil, že sa nezastáva Čechov, ktorí na ostrovoch iba prijímajú sociálne dávky. Český prezident sa zišiel i s britským ministrom zahraničných vecí Borisom Johnsonom, s ktorým mal debatovať taktiež o brexite, európskej problematike, česko-britských bilaterálnych vzťahoch či o školstve. Na záver návštevy Londýna Zeman položil kvety k pamätníku Bitky o Britániu.


Autosalón v Paríži patrí budúcim bestsellerom

Divoké koncepty a športové či technicky pokrokové autá ostali tento raz bokom.

PARÍŽ, BRATISLAVA. Práve začínajúci autosalón v Paríži sa sústreďuje na blízku budúcnosť. Najvýznamnejšími premiérami autosalónu sú totiž crossovery, SUV a hatchbacky - pre automobilky kľúčové modely, ktoré majú potenciál stať sa bestsellermi. Ide o zmenu oproti predchádzajúcim výstavám, na ktorých dostali prednosť divoké štúdie, autonómne technológie (minulý rok vo Frankfurte) či športové "halo cars" (na jar na autosalóne v Ženeve). Medzi najvýznamnejšie premiéry patria nové generácie populárnych modelov ako Land Rover Discovery, Citroen C3, Audi Q5, Peugeot 3008 a 5008 či Hyundai i30. Viaceré automobilky predstavili celkom nové SUV - Renault Alaskan a, samozrejme, Škoda Kodiaq. Hlavnými ťahúňmi sa tak stali bežné autá, ktoré na cestách uvidíme v najbližších rokoch. Kedysi na autosalóne vedeli zaujať len koncepty, ktoré mali výrazný a odvážny dizajn, krikľavý lak a obrovské kolesá. Teraz akoby automobilky svetu hovorili, že takto môžu vyzerať už aj bežné autá. Okrem konceptov miznú z výstavísk aj hostesky pózujúce pri autách. Krásna žena pri rýchlom aute je klišé, ktoré sa už asi do dnešnej doby nehodí. Istotou ostávajú "špióni" z automobiliek, ktorí autosalón využívajú ako príležitosť dôkladne si obzrieť modely konkurencie. Kontrolujú kvalitu spracovania, merajú medzery medzi panelmi karosérie a centimetrom premeriavajú veľkosti odkladacích schránok. Niektoré automobilky tiež v náznakoch potvrdili, že elektrická budúcnosť je za rohom a treba sa na ňu pripraviť. Opel predstavil "ľudový" elektromobil Ampera s dojazdom 400 kilometrov a Volkswagen novú modulárnu platformu pre elektrické autá. Na veľkých medzinárodných autosalónoch (Detroit, Ženeva, Paríž, Frankfurt, Tokio) sa väčšinou snažia ukázať všetky značky, no tento rok ich chýba prekvapivo veľa. Hlavným dôvodom sú - pochopiteľne - peniaze. Vystavovanie na autosalóne je dôležité pre imidž, no samotným predajom veľmi nepomôže. V Paríži tak návštevníci nenájdu stánky Aston Martinu, Bentley, Fordu, Lamborghini, Mazdy, Rolls-Royce a Volvo, píše Automotive news. Automobilky tvrdia, že sa chcú sústrediť na menšie podujatia, ktorými dokážu lepšie osloviť potenciálnych zákazníkov. V prípade Bentley a Lamborghini môže byť vysvetlením aj škrtanie výdavkov koncernu Volkswagen v súvislosti s emisnou kauzou. Mazda či Volvo nemajú žiadne premiéry a v Paríži by preto vystavovali v tieni francúzskych značiek, na ktoré sa sústredí pozornosť. Dianie na autosalóne sledujeme priamo z miesta činu a o novinkách vás budeme informovať v nasledujúcich dňoch v príslušnej téme na auto.sme.sk. Tento text ste mohli čítať vďaka tomu, že platíte za obsah. Vážime si to.


Lajčák chce do konca svojho mandátu odštartovať reformy OSN

NEW YORK. Reforma Bezpečnostnej rady OSN prešľapuje na mieste napriek tomu, že sa pripravuje už niekoľko rokov. Na brífingu po pondelkovom stretnutí so slovenským premiérom Robertom Ficom to uviedol predseda Valného zhromaždenia OSN Miroslav Lajčák. Generálny tajomník OSN António Guterres podľa Lajčáka tento rok predložil tri návrhy na reformu OSN, týkajúcu sa jej mierovej architektúry, rozvojového systému a manažmentu. Tie sú momentálne posudzované v jednotlivých orgánoch a pracovných skupinách OSN. "Do konca môjho mandátu by tieto reformy mali byť v nejakej podobe schválené," uviedol Lajčák. Podľa neho je dôležité prijať opatrenia, ktoré zvýšia efektivitu a relevanciu OSN. Bezpečnostná rada OSN v pondelok neprijala návrh rezolúcie o Jeruzaleme, Lajčák teda v najbližších dňoch na žiadosť skupiny veľvyslancov zvolá zasadnutie Valného zhromaždenia. Ďalšou témou jeho agendy je rozpočet OSN na ďalšie dva roky, pričom termín na jeho prijatie je 22. december. Podľa Lajčáka je však otázne, či sa rozpočet podarí prijať a či v sídle OSN nebude musieť tráviť vianočné sviatky. Lajčák uviedol, že Slovensku sa počas jeho predsedníctva vo Valnom zhromaždení podarilo vtlačiť vlastnú pečať Organizácii Spojených národov. "Každý jeden z predstaviteľov 193 členských štátov vie, že predseda Valného zhromaždenia je zo Slovenska. Mám tisícky fotografií so štátnikmi pred slovenskou vlajkou. Poveril som stáleho predstaviteľa Slovenska, aby viedol niektoré procesy v mojom mene, takže Slovensko je dnes veľmi viditeľné a veľmi prítomné," povedal Lajčák. Na stretnutí s Ficom Lajčák podľa vlastných slov nehovoril o prípadnej kandidatúre na post prezidenta SR. "Nie, neriešili sme to," odpovedal Lajčák na otázku TASR a dodal, že obaja sa venovali agende OSN.


Bývalého prezidenta Srbska a Čiernej Hory odsúdili na 22 mesiacov väzenia

V balkánskych štátoch doteraz právoplatne neodsúdili za nezákonné aktivity tohto typu ani jediného špičkového politika.

PODGORICA. Bývalého prezidenta Srbska a Čiernej Hory Svetozara Maroviča poslali za korupciu na 22 mesiacov do väzenia, a to na základe dohody o vine a treste, ako o tom v pondelok informoval súd v Podgorici. Jeden z najvýznamnejších politikov balkánskej krajiny, ktorá sa v budúcnosti stane členom Severoatlantickej aliancie a usiluje aj o vstup do Európskej únie, pôsobil v meste Budva ako hlava kriminálneho zoskupenia, ktoré sa obohatilo rádovo o milióny eur na stavebných projektoch a pri obchodovaní s pozemkami. Maroviča súd zaviazal navyše k vráteniu sumy 1,1 milióna eur, vyplýva z informácií tlačovej agentúry DPA. V balkánskych štátoch, v ktorých je korupcia všadeprítomná, doteraz právoplatne neodsúdili za nezákonné aktivity tohto typu ani jediného špičkového politika. Bývalý chorvátsky premiér Ivo Sanader dostal síce za korupciu vo viacerých prípadoch trest desiatich rokov väzenia, avšak medzičasom je na slobode v očakávaní obnovených procesov, od ktorých očakáva svoje oslobodenie.


Mestský poslanec žiada odvolanie šéfa investícií kraja

Jozef Uhler podozrieva Bratislavský samosprávny kraj z predražených zmlúv a rodinkárstva.

BRATISLAVA. Na Úrade Bratislavského samosprávneho kraja (BSK) sú rodinné zákazky a predražené zmluvy. Tvrdí to bratislavský mestský poslanec a kandidát na post predsedu BSK v tohtoročných voľbách Jozef Uhler. Poukazuje pritom na pripravovanú rekonštrukciu Divadla Aréna v Bratislave, v rámci ktorej vníma predraženosť a netransparentnosť. Uhler upozorňuje na vysokú sumu za projektové práce na rekonštrukciu divadla. „Ide o zmluvu na 537.000 eur na rekonštrukciu divadla, pričom vieme, že náklady na projektantov sa pohybujú vo výške okolo päť percent z ceny celého diela. Táto suma je zjavne predražená,“ tvrdí. Technológie do divadla sa podľa neho obstarávajú za 4,3 milióna eur, pričom neexistuje na to žiadny projekt ani súhlasné stanovisko pamiatkarov. Pri študovaní zmluvy týkajúcej sa projektových prác rekonštrukcie divadla si všimol v záverečných ustanoveniach rozhodcovskú doložku. Prípadne spory by tak mal rozhodovať súkromný rozhodcovský súd IURO, čo však v komerčných zmluvách nie je nič výnimočné. „Keď som si pozrel zoznam tohto rozhodcovského súdu zistil som, že jeho predsedníčkou je Jaroslava Keselá, mama riaditeľa odboru investičných činností, správy majetku a verejného obstarávania v BSK Jána Keselého. Ten však figuruje aj medzi sudcami tohto súdu,“ uviedol Uhler. Rozhodcovský súd v takomto zastúpení je podľa Uhlera rodinkárstvom. Keselý totiž figuruje v zmluve na projektové práce dvakrát, na strane objednávateľa i na strane toho, kto bude o prípadných sporoch rozhodovať. Uhler preto vyzýva predsedu BSK Pavla Freša, aby odvolal Keselého z funkcie šéfa investičných činností, správy majetku a verejného obstarávania v BSK. „Zároveň ho žiadam, aby predložil projektovú dokumentáciu na základe ktorej sa obstarávajú technológie do divadla, pretože projektová dokumentácia neexistuje. Taktiež, aby zastavil verejné obstarávanie, lebo je netransparentné," skonštatoval. Uhlera zaujíma aj stanovisko ministra kultúry Mareka Maďariča (Smer), na základe čoho vyplatil jeho rezort dotáciu vo výške 4,3 milióna eur na nákup technológie do divadla, keďže neexistuje projektová dokumentácia, cenová kalkulácia, súhlas pamiatkarov a hlavnej architektky hlavného mesta. Odvolanie Keselého z Úradu BSK pritom žiadajú aj niektorí krajskí poslanci. Podpredseda BSK Igor Bendík minulý týždeň informoval, že poslanci dostali list, v ktorom sa hovorí o verbálnom útoku Keselého na pracovníčku Divadla Aréna. Malo sa tak stať počas rokovaní o rekonštrukcii divadla. Hovorkyňa BSK Lucia Forman pre TASR minulý týždeň uviedla, že definitívne personálne riešenie predostrie predseda BSK v piatok 17. februára na riadnom pracovnom zasadnutí zastupiteľstva BSK. Zastupiteľstvo BSK dostane aj informáciu o postupe rekonštrukcie Divadla Aréna. V prípade rozhodcovských súdov kraj ešte minulý rok informoval, že všetky rozhodcovské doložky v zmluvách BSK s dodávateľmi strácajú po novelizácii zákona o rozhodcovskom konaní platnosť k 1. 1. 2017. Potenciálny konflikt záujmov bol podľa kraja odstránený aj tým, že bol Keselý od septembra 2014 vylúčený z rozhodovacej činnosti predmetného súdu vo veciach, v ktorých by bol účastníkom BSK, resp. organizácie v jeho zriaďovateľskej pôsobnosti.


MATEMATICKÉ HÁDANKYMatematická hádanka: Dokážete vysvetliť ženskú telepatiu? (riešenie)

Tri ženy, tri klobúky a jedna odpoveď so zavretými očami.

Ema uvažovala nasledovne: 1. Ak Alica vidí dva modré štítky, vie, že jej štítok je červený a prezradí to. Alica ale nič nehovorí, takže Ema a Barbara nemôžu mať obe modrý štítok. 2. Platí tež, že ak Barbara vidí dva modré štítky, vie, že práve jej štítok je červený a prezradí to. Keďže nič nehovorí, platí, že Alica a Ema nemôžu mať obe modrý štítok. 3. Ema vie, že ak je jej štítok modrý, Alica aj Barbara musia mať červený štítok. Zároveň ale vie, že ak by Barbara videla červený štítok na Alicinom klobúku a modrý štítok na Eminom klobúku, musela by vedieť, že jej klobúk nemá modrý štítok, pretože inak by Alica dávno vyhlásila, že jej klobúk má červený štítok. 4. Keďže prešlo už dosť času, a ani Alici ani Barbare sa nepodarilo zistiť farbu svojich štítkov, Ema vie, že jej štítok nemôže byť modrý, ale musí byť červený.


Odborníci upozorňujú na riziko slabého zaočkovania

Na Slovenskú sa nachádzajú regióny s nižšou mierou potrebnej zaočkovanosti.

BRATISLAVA. Na Slovensku vznikajú vakcinačné diery. Ide o regióny s nižšou mierou potrebnej zaočkovanosti. Môže to byť vstupnou bránou pre návrat ochorení, ktoré sa na Slovensku už dlhšie nevyskytovali. Potrebnú 95-percentnú hranicu nedosiahlo ku koncu augusta minulého roka povinné základné očkovanie viacerých ročníkov narodenia v niektorých krajoch proti osýpkam, mumpsu a ružienke, píše Úrad verejného zdravotníctva (ÚVZ). Ide napríklad o ročník narodenia 2011 až 2015. Ročník 2011 nemá potrebnú hranicu zaočkovanosti v Bratislavskom kraji, ročník 2012 až 2014 v Bratislavskom a Trenčianskom kraji a ročník 2015 v Bratislavskom, Trenčianskom, Banskobystrickom a Žilinskom kraji. "Laická verejnosť si často môže myslieť, že ak sa ochorenie u nás nevyskytuje, očkovanie proti nemu je zbytočné," vysvetľuje pokles zaočkovanosti hlavný hygienik SR Ján Mikas z ÚVZ SR. Upozornil však, že pokles potrebnej hranice znamená nedostatočnú kolektívnu imunitu, čím nemožno vylúčiť návrat a šírenie infekčných ochorení, ktoré sa na Slovensku nevyskytovali vôbec alebo iba ojedinele. "Účinnosť očkovania je vo svete i na Slovensku dokázaná ústupom až vymiznutím ochorení, ide o najspoľahlivejšiu ochranu," povedal Mikas. Zaočkovanosť detí na Slovensku začalo klesať od roku 2010, kedysi bola podľa Mikasa na úrovni 98 až 99 percent. Deti sa v súčasnosti na Slovensku povinne očkujú proti desiatim závažným infekciám, a to proti záškrtu, tetanu, čiernemu kašľu, detskej obrne, vírusovej hepatitíde B, invazívnym hemofilovým nákazám, pneumokokovým invazívnym ochoreniam, osýpkam, mumpsu a ružienke. Pokiaľ to rodičia nerešpektujú, hrozí im vyše 300-eurová pokuta. Povinné očkovanie hradia zdravotné poisťovne. Rodičia môžu v téme očkovania využiť bezplatné konzultácie v regionálnych úradoch verejného zdravotníctva. Význam povinného očkovania, ako aj riziko, ktoré hrozí dieťaťu v prípade, že nebude očkované, rodičom vysvetlí očkujúci lekár. Všetky dôležité informácie v súvislosti s očkovaním nájdu rodičia na webe ÚVZ SR.


Nové heslá nemusia byť tajné, stačí vysloviť jedno slovo

Môžu vás počuť davy ľudí, ale nik z nich nenapodobí pohyb vašich pier.

HONG KONG, BRATISLAVA. Biometria sľubuje vyššiu bezpečnosť ako heslá, súčasne však vzbudzuje obavy. Narozdiel od hesiel, odtlačky prstov či kresbu svojich očných dúhoviek v núdzi zmeniť nedokážete. Ak príde k úniku biometrických dát, možno ich zneužívať bez toho, aby ste tomu dokázali zabrániť. Úplne nový prístup avizujú vývojári z Hongkonskej univerzity. Vyvíjajú technológiu, ktorá odčíta prístupové heslá priamo z vašich pier. Nejde o odčítavanie slov z pier, ako to robia nepočujúci. Algoritmy vyhodnocujú mimické pohyby pier, aby dokázali potvrdiť identitu používatelia. Výskumy podľa magazínu Digital Trends potvrdzujú, že každý z nás má vo vyslovovaní odlišnú mimiku, ktorú nemožno napodobiť. Heslo preto stačí vysloviť aj šeptom. Technológia nie je extrémne náročná na výpočtovú silu a pri snímaní si vystačí s tradičnou kamerou. Preto je ideálnym riešením napríklad pre mobily. Kdekoľvek v spoločnosti odomknete zariadenie bez toho, aby ste si pripadali nesvoji. Vašim heslom nemusí byť bezpodmienečne dlhé slovo. Namiesto slabikovania formulky "neokolonializmus" stačí, ak šepnete "palica". Akademici dosahujú v tejto chvíli približne 90-percentnú úspešnosť a veria tomu, že sa im podarí naďalej ju zdokonaliť. Prednosťou tohto biometrického prístupu je, že sa dokáže pri každom prihlasovaní zdokonaľovať s každým novým pokusom. Univerzita si biometrickú technológiu nechala patentovať a verí, že sa jej podarí dostať ju do života v technologických produktoch.


Ministerstvo nakúpi chemikálie a materiál nevyhnutný pre expertíznu činnosť

Materiál má využívať predovšetkým Kriminalistický a expertízny ústav Policajného zboru.

BRATISLAVA. Ministerstvo vnútra plánuje nakúpiť chemikálie a spotrebný materiál, ktorý je nevyhnutný pre výkon expertíznej činnosti. Ako sa ďalej uvádza v oznámení na stránke Úradu pre verejné obstarávanie, odhadované náklady na zabezpečenie prostriedkov sú 4 500 000 eur bez DPH.Konkrétne ministerstvo plánuje zabezpečiť „najmä chemikálie, reagencie a spotrebný materiál pre toxikologické analýzy, kity, reagencie a spotrebný materiál na izoláciu, purifikáciu a analýzu DNA validované pre forenzné účely a materiály pre vyhľadávanie a identifikáciu pôvodu biologického materiálu vrátane súvisiacich služieb“. Zabezpečený materiál má využívať predovšetkým Kriminalistický a expertízny ústav Policajného zboru. Ponuky môžu záujemcovia rezortu predkladať do deviateho marca, pričom kritériom vyhodnocovania ponúk má byť najvýhodnejšia cena.


Americký výrobca skiel Gorila dostane od Applu dvestomiliónovú dotáciu

NEW YORK. Americký výrobca skla Corning sa stane prvou firmou, ktorá získa investičné prostriedky z nového miliardového fondu pre investície do spoločností v USA, ktorý vytvorila spoločnosť Apple. Corning dostane z nového fondu 200 miliónov USD (184 miliónov eur), oznámil Apple. Investícia bude smerovať do výskumu a vývoja, potrebného vybavenia a najmodernejšieho spracovania skla. Spoločnosť Corning vyrába sklenené obrazovky Gorilla pre čipové telefóny a tablety, vrátane produktov Applu, uviedla na svojich internetových stránkach CNN. "Corning je vynikajúcim príkladom dodávateľa, ktorý pokračuje v inováciách a je jedným z dlhoročných dodávateľov Applu," uviedol vyhlásení prevádzkový riaditeľ Applu, Jeff Williams. "Toto partnerstvo začalo už desať rokov s prvým iPhonom a dnes každý zákazník, ktorý si kúpil iPhone alebo iPad kdekoľvek na svete, sa dotýkal skla, ktoré vyvinuli v Amerike," dodal. Obe spoločnosti dodali, že od roku 2007 spoločne vytvorili alebo udržali takmer tisíc pracovných miest v Spojených štátoch. Spoločnosť Apple tiež plánuje investovať do programov, ktoré budú školiť novú generáciu vývojárov aplikácií. Cook na začiatku tohto mesiaca uviedol, že viac informácií plánuje oznámiť toto leto. Cieľom fondu, ktorý má k dispozícii miliardu dolárov, je vrátiť do Spojených štátov kvalifikované miesta v spracovateľskom sektore. Americký prezident Donald Trump v rámci svojej prezidentskej kampane Apple silno kritizoval za to, že veľká časť jeho výroby má v Číne. Cook však už upozornil, že minulý rok vynaložila firma Apple na podporu svojich dodávateľských spoločností, vrátane 3M Co a Corning Inc, 50 miliárd dolárov. Firma tiež podľa jeho názoru už v Spojených štátoch prispieva k vytvoreniu dvoch miliónov pracovných miest, z toho 80-tisíc je priamo v Appli a ostatné v dodávateľských vývojárskych firmách.


Indický Tádž Mahal stráca farbu. Krajina žiada zahraničnú pomoc

Indický súd preskúmal fotografie poskytnuté environmentalistami a nariadil vláde, aby zohnala pomoc.

LONDÝN. Indický najvyšší súd poveril vládu, aby požiadala o zahraničnú pomoc a zastavila "znepokojivú zmenu farby" známej pamiatky Tádž Mahal. Slávne mauzóleum zo 17. storočia je postavené z bieleho mramoru a ďalších materiálov. Podľa súdu však stavba najprv zožltla a teraz miestami chytá farbu do hneda či zelena. Príčinou je znečistenie i hmyzí trus, informuje BBC.Indický súd preskúmal fotografie poskytnuté environmentalistami a nariadil vláde, aby zohnala pomoc z Indie i zo zahraničia. Vláda už v minulosti zatvorila mnohé fabriky v blízkosti pamiatky, avšak aktivisti tvrdia, že mramor stále stráca svoj lesk.Tádž Mahal zo 17. storočia sa nachádza v Ágre v indickom štáte Uttarpradéš. Postaviť ho nechal indický cisár Šáhdžahán na pamiatku svojej ženy Mumtázmahal. Pamiatku zapísanú v zozname svetového dedičstva UNESCO navštívi ročne viac než sedem miliónov turistov.


V Chebe prasklo vodovodné potrubie, do diery v podmytej vozovke spadol taxík

Pracovníci vodární museli odstaviť v danej ulici prívod vody.

CHEB. Vodič taxislužby v západočeskom meste Cheb sa v noci na sobotu ocitol v dramatickej situácii. Jeho BMW totiž v centre mesta zapadlo do diery na komunikácii, keď vozovku podmyla voda z prasknutého potrubia pod �?ou. Informoval o tom internetový server iDNES.cz. Kým muž sa z diery dostal vlastnými silami, a to bez ujmy na zdraví, vozidlo však zostalo zaborené prednou časťou do popraskaného asfaltu. Alarmovaní hasiči automobil najskôr zabezpečili, aby sa ďalej neprepadol, aby ho následne dostali mimo dieru. Pracovníci vodární museli odstaviť v danej ulici prívod vody a pre občanov pristavili cisternové vozidlo s pitnou vodou. Ulica zostáva uzavretá až do zabezpečenia opravy.


SPP postaví pri diaľniciach 17 plniacich staníc na zemný plyn

BRATISLAVA. Akciová spoločnosť Slovenský plynárenský priemysel (SPP) spustila projekt na podporu využívania zemného plynu v doprave. Jeho cieľom je vybudovanie základnej siete plniacich staníc stlačeného plynu na diaľniciach D1 a D2 a zároveň vytvorenie národnej infraštruktúry pre skvapalnený plyn. Projekt podporí Európska komisia prostredníctvom implementačnej agentúry INEA finančným grantom vo výške takmer 15,7 milióna eur. Informovala o tom spoločnosť SPP na štvrtkovej prezentácii projektu s názvom fueLCNG. Realizáciou projektu fueLCNG do roku 2020 na diaľniciach D1 a D2 pribudne 14 nových plniacich staníc CNG (stlačený zemný plyn) a tri nové plniace stanice LNG (skvapalnený zemný plyn), určené predovšetkým pre ťažkú nákladnú dopravu. Navyše, súčasťou projektu SPP fueLCNG je aj výstavba prvého zariadenia na skvapalňovanie zemného plynu na Slovensku, čím sa vytvoria predpoklady na zásobovanie všetkých segmentov dopravy, vrátane riečnej dopravy LNG. "SPP považuje výraznejšie rozšírenie využívania zemného plynu v doprave, ako ekologickej alternatívy ku konvenčným palivám, za jednu zo svojich priorít," povedal generálny riaditeľ SPP Štefan Šabík. Skokové vybudovanie sedemnástich plniacich staníc na zemný plyn podľa neho posilní dôveru medzi používateľmi a dodávateľmi vozidiel a reálne naštartuje využívanie zemného plynu v doprave na Slovensku. "Projekt sa však neobmedzuje len na cestnú dopravu. Chceme sprístupniť LNG ako palivo v prístave Bratislava. Pre riečnu dopravu momentálne neexistuje iná alternatíva náhrady nafty ako LNG. Do budúcna vidíme v tejto oblasti veľký rastový potenciál," dodal Šabík. Projekt SPP fueLCNG získal podporu EÚ v rámci výzvy Nástroja na prepájanie Európy, ktorú vyhlásila Výkonná agentúra Komisie pre inovácie a siete (European Commission's Innovation and Networks Executive Agency - INEA) v októbri 2016. Je v súlade s Národným politickým rámcom pre rozvoj trhu s alternatívnymi palivami a je podporovaný Ministerstvom dopravy a výstavby. Finančná spoluúčasť SPP na projekte je 15 percent. Partnerom SPP v tomto projekte je Európske zoskupenie hospodárskych záujmov Danube LNG, ktoré má na starosti študijnú časť a vedeckú publikačnú činnosť. Spustenie prevádzky plniacich staníc je naplánované na rok 2020. SPP v oblasti dodávky plynu priamo nadväzuje na viac ako 160-ročnú tradíciu slovenského plynárenstva a od roku 2012 úspešne pôsobí aj na trhu dodávky elektriny. Prostredníctvom svojej dcérskej spoločnosti SPP CNG, s.r.o., ktorá na Slovensku v súčasnosti prevádzkuje 9 verejných plniacich staníc, podporuje rozvoj využívania CNG v doprave. Od roku 2014 je vlastníkom 100 percent akcií spoločnosti SPP Slovenská republika, ktorá svoje akcionárske práva vykonáva prostredníctvom Ministerstva hospodárstva.


Dortmund vytvoril rekord, v šlágri však len remizoval s Herthou Berlín

BERLÍN. V piatkovom zápase siedmeho kola nemeckej futbalovej Bundesligy remizoval v šlágri tretí Dortmund doma s druhou Herthou Berlín 1:1. Domáci nepremenili pokutový kop, hostia hrali stále bez zranených Slovákov Petra Pekaríka i Ondreja Dudu. BVB vytvoril rekordný zápis, keď doma neprehral už 25 zápasov. Borussia Dortmund - Hertha Berlín 1:1 (0:0)Góly: 80. Aubameyang - 51. StockerČK: 84. Mor - 90. Stocker80.800 divákov.


Kučová nestratila ani set, v Monterrey si zahrá v hlavnej súťaži

MONTERREY. Slovenská tenistka Kristína Kučová sa prebojovala do hlavnej súťaže na turnaji WTA v mexickom Monterrey. Vo finále kvalifikácie zdolala Rumunku Elenu Gabrielu Ruseovú hladko 6:2, 6:3. Kristína Kučová (SR) - Elena Gabriela Ruseová (Rum.) 6:2, 6:3


Ďurkechová získala v trojskoku dvanástu priečku na ME do 23 rokov

Prekážkarka Michaela Pešková nepostúpila na 400 m z prvého rozbehu.

GÃVLE. Slovenská bežkyňa Simona Takácsová ukončila svoju púť na 100 m prekážok na ME do 23 rokov vo švédskom Gävle v semifinále. V treťom behu skončila šiesta v druhom najlepšom čase kariéry 14,02 sekundy a celkovo ju klasifikovali na solídnej 19. priečke. Informoval o tom Slovenský atletický zväz na svojej facebookovej stránke. Zuzana Ďurkechová skončila vo finále trojskoku na 12. priečke výkonom 12,80 m z druhej série. K postupu do užšieho finále medzi osem najlepších jej chýbalo 15 cm. Ak by zopakovala kvalifikačných 12,98 m, skončila by v prvej osmičke. Simona Malatincová finišovala v I. rozbehu na 400 metrov časom 56,85 siedma, po diskvalifikácii Francúzky Iscayeovej šiesta. Výkonom o 86 stotín slabším ako jej osobné maximum však nemala šancu na postup do finále, kam sa kvalifikovali prvé tri štvrťkárky z každého rozbehu plus dve s najlepšími časmi. Celkovo ju klasifikovali na 18. mieste. Slovenským reprezentantkám sa nedarilo v dopoludňajšom programe. Prekážkarka Michaela Pešková nepostúpila na 400 m z prvého rozbehu, keď obsadila piate miesto. Za semifinále zaostala o 55 stotín sekundy. Z kvalifikácie sa nedostali ani výškarky Kristína Bošková a Monika Zavilinská. Tá bola k postupu bližšie, keď si výkonom 1,78 metra vyrovnala tohtosezónne maximum a v B-skupine skončila jedenásta. Na prienik medzi najlepších dvanásť jej chýbalo 5 cm. Bošková dosiahla v A-skupine 1,68 m a klasifikovali tiež jedenástu.


Reprezentačný útočník Šafranko si našiel nový klub, bude pôsobiť v Rumunsku

BRATISLAVA. Útočník slovenskej futbalovej reprezentácie Pavol Šafranko bude pôsobiť v rumunskom klube Sepsi OSK. V šiestom tíme uplynulého ročníka tamojšej najvyššej súťaže sa stretne s krajanom Petrom Gálom-Andrezlym aj trénerom Csabom Lászlóm, s ktorým spolupracoval v Dunajskej Strede aj v škótskom Dundee United. Šafranko pôsobil v uplynulom ročníku v druholigovom Dundee United, kde bol na hosťovaní z dánskeho Aalborgu. V 37 dueloch za Dundee strelil 13 gólov a pridal dve asistencie. V minulosti pôsobil v Dunajskej Strede, Podbrezovej a Tatrane Prešov.


Ideálna sadzba za poistencov štátu neexistuje, tvrdí Zachar z INEKO

Analytik považuje za problém, keď štát prijíma zákony a opatrenia, ktoré si vyžadujú zvýšené náklady, ale nepremietnu ich do vyššieho rozpočtu.

BRATISLAVA. Ideálna sadzba za poistencov štátu neexistuje. Uviedol to pre portál vZdravotnictve.sk analytik Inštitútu pre ekonomické a sociálne reformy (INEKO) Dušan Zachar. "Je to technické číslo, premenná, ktorá sa odvíja aj od (ne)zamestnanosti a výšky zdrojov vybratých od ekonomicky aktívnych občanov vo forme odvodov. Dôležité sú celkové verejné zdroje v zdravotníctve. Ak by sa sadzba nemenila, mohlo by to v určitej konštelácii, napríklad v kríze, znamenať aj zníženie celkových zdrojov do zdravotníctva. To si málokto uvedomuje," konštatoval. To, že celý sektor nevie do poslednej chvíle, s akým objemom prostriedkov môže počítať podľa Zachara určite neprispieva k predvídateľnosti, a tým pádom sťažuje všetkým tvorbu rozpočtov, finančných plánov a modelov. "Oveľa ťažšie sa dajú naplánovať investície, keďže racionálne hospodáriace subjekty musia rátať aj s variantom, že na konci roka nepríde k "dofinancovaniu" sektora, respektíve nie je jasná jeho výška," dodal. Za väčší problém však analytik považuje, keď vláda, ministerstvo zdravotníctva či politici v parlamente prijímajú zákony a opatrenia, ktoré si vyžadujú zvýšené náklady, ale nepremietnu ich do vyššieho rozpočtu. "Takto potom vzniká dlh," objasnil. Od začiatku roka 2016 bola spomínaná sadzba na úrovni 4,30 percenta z vymeriavacieho základu, avšak na posledné dva mesiace roku, od 1. novembra do 31. decembra, stúpla na 4,96 percenta. V roku 2015 pritom platba za poistencov štátu dosiahla 4,13 percenta, na posledné dva mesiace stúpla na 5,85 percenta z priemernej mzdy na Slovensku. Prezident SR Andrej Kiska podpísal nedávno novelu zákona o zdravotnom poistení. Novelou sa sadzba za poistencov štátu od 1. novembra do konca tohto roka zvýšila z 3,78 percenta na 5,67 percenta. Do zdravotníctva sa tak ešte v tomto roku dostane 100 miliónov eur. Novela pôvodne predpokladala nárast sadzby na 4,73 percenta.


Majiteľa mrzí, že štát prispel málom. V Dunajskej Strede budujú nový štadión

Už túto sobotu hostí FC DAC 1904 Dunajská Streda na svojom vynovenom štadióne AS Trenčín.

DUNAJSK�? STREDA. Zatiaľ stoja dve tribúny, na ktoré sa zmestí takmer 7000 fanúšikov. Celková kapacita nového štadióna v Dunajskej Strede bude 13 000 divákov. Majiteľ klubu Oszkár Világi dúfa, že v sobotu bude vypredané. Lístky na tribúny za bránami stoja šesť eur, na dlhú tribúnu pozdĺž ihriska osem eur. „Náš klub stojí na troch pilieroch - na vzdelaných tréneroch, talentovaných hráčoch a infraštrukúre. Budovaním akadémie a nového štadióna tu vzniká špičková infraštruktúra,“ vyhlásil Világi. Do novej DAC Arény bolo doteraz preinvestovaných 11 miliónov eur, z toho 2,4 milióna eur predstavuje štátna dotácia cez Slovenský futbalový zväz (SFZ). Mesto vložilo pozemky ako vecný vklad v hodnote 2 milióny eur, majitelia klubu prispeli 4,4 miliónmi eur, kým nový partner MOL poskytol 2 milióny eur. Zvyšok chcú hradiť z bankového úveru. Dunajskostredského majiteľa mrzí, že hoci buduje štadión, ktorý bude patriť do najvyššej kategórie UEFA (4), štát na to prispel len malou čiastkou, na rozdiel od štadióna v Trnave či Bratislave. Od nového ročníka budú štadión i akadémia niesť meno partnera – MOL. Világi verí, že fanúšikovia to budú akceptovať. „Diváci majú radosť z toho, že majú krásny štadión. Dôverujú mi, vedia, že tento štadión bude slúžiť milovníkom športu,“ povedal majiteľ klubu. Štadión vlastní v podiele 51,9 % skupina EHCS (predstavuje majiteľov klubu), 25,6 % patrí mestu a 22,5% skupine MOL. Csaba Ambrus, hlavný projektant DAC Arény, zdôraznil, že štadión ostal v meste, a tak funguje aj ako turistická atrakcia, a ľudia mohli výstavbu sledovať v priamom prenose. Skalní fanúšikovia denno-denne chodili na štadión, na starej tribúne popíjali čaj a pivo, diskutovali o futbale. Tréner mužstva Csaba László sa v jednom rozhovore vyjadril, že nikde na svete nevidel, že by fanúšikovia pravidelne sledovali stavebné práce. Aj to svedčí o tom, aká dôležitá je nová aréna pre dunajskostredskú komunitu. Diváci majú radosť z toho, že majú krásny štadión. Dôverujú mi, vedia, že tento štadión bude slúžiť milovníkom športu. „Majiteľ nám dal úlohu, aby sme vytvorili katedrálu pre športovcov i divákov. Tomu sme prispôsobili štruktúru, vytvorili sme gotický oporný systém pri vstupoch. Identita klubu musí číhať na návštevníka všade, preto máme farebné sedačky, a v budúcnosti pribudne aj žlto-modrá perforovaná fasáda, osvetlená LED-svietidlami,“ povedal projektant Ambrus. Požiadavka bola, aby boli diváci čo najbližšie k ihrisku, preto vznikli strmé tribúny, pripomínajúce kotol. Výstavba prebehla v rekordne rýchlom čase. Stavať začali koncom apríla a už v novembri stoja tribúny B a C. Nasleduje výstavba novej hlavnej budovy – tribúny A z južnej strany, ktorá by mala byť hotová do začiatku nového ročníka. Potom zbúrajú starú hlavnú budovu na Športovej ulici, na jej mieste vyrastie tribúna D. Koncom budúceho roka by už mal byť nový štadión hotový.


V tajnom tuneli pod Mósulom zadržali dvadsať bojovníčiek Islamského štátu

Boli medzi nimi Nemky, Rusky, Turkyne, Kanaďanky, Čečenka a ďalšie z Líbye a Sýrie.

BAGDAD. Iracké protiteroristické jednotky zadržali v meste Mósul 20 členiek tzv. Islamského štátu. Natrafili na ne v tajnom tuneli, ktorý objavili pod Starým mestom. V sobotu to pre agentúru DPA uviedol predstaviteľ irackých protiterostických jednotiek Hajdar Arádží. Podľa jeho slov ženy chytili v tuneli vo štvrtok - niekoľko dní po tom, čo iracký premiér Hajdar Abádí oficiálne oznámil víťazstvo nad militantmi IS v Mósule. "Ženy mali zbrane a vesty s výbušninami určené na útok proti irackým vojakom," uviedol Arádží. Dodal, že ide o päť Nemiek, tri Rusky, tri Turkyne, dve Kanaďanky, Čečenku a šesť občianok Líbye a Sýrie. Porážku IS v Mósule oslávili v sobotu iracké bezpečnostné sily vojenskou prehliadkou v uliciach Bagdadu. Na oslave za účasti jednotiek armády, polície a šiitských milícií bol prítomný aj premiér Hajdar Abádí, ktorý je najvyšším veliteľom irackých ozbrojených síl. Abádí oznámil ešte v pondelok úplné oslobodenie Mósulu spod nadvlády extrémistov, pričom vyhlásil týždňové celoštátne oslavy. V druhom najväčšom meste Iraku, ktoré bývalo hlavnou baštou IS v tejto krajine, však pokračovali boje aj počas uplynulých dní. Iracké sily, podporované náletmi koalície pod vedením USA, ako aj kurdskými a šiitskými milíciami, začali ofenzívu v Mósule 17. októbra 2016. Militantní islamisti mesto okupovali od júna 2014, pričom bolo jedným z centier "kalifátu", ktorý vyhlásili na časti územia Iraku a susednej Sýrie. V súčasnosti ovláda IS v Iraku už iba niekoľko menších oblastí pri hranici so Sýriou.


Kiska sa obával, či sa na summit nenabalia až príliš veľké očakávania

Myslí si, že napriek tomu, že Európa má problémy, skutočnosťou je, že schopnosti Európskej únie sú oveľa lepšie ako nálada v nej.

BRATISLAVA. "Iniciatívu slovenského predsedníctva a predsedu vlády v podobe usporiadania neformálneho summitu v Bratislave som považoval za užitočný nápad. Ale postupne som mal aj trochu obavu, či sa na takúto schôdzku nenabalia až príliš veľké a úplne nereálne očakávania, ktoré jednoducho nezodpovedajú ani situácii, ani možnostiam a ani neformálnej povahe summitu." Pre TASR to povedal prezident Slovenskej republiky Andrej Kiska. "Nakoniec si ale myslím, že priebeh Bratislavského summitu a jeho výsledok splnili zámer aj účel. Vrcholní politici sú tiež ľudia a osobný kontakt nič nenahradí. Sú prirodzene rozdielne názory, a vznikajú aj nedorozumenia. A tie sa najlepšie odstraňujú tak, že si ich ľudia vyrozprávajú," uviedol. Prezident Kiska si myslí, že napriek tomu, že Európa má problémy, skutočnosťou je, že možnosti aj schopnosti Európskej únie sú oveľa lepšie ako nálada v nej. "Ak by bol bratislavský proces začiatkom krotenia negatívnych emócií, ak by bol začiatkom väčšej empatie európskych inštitúcií voči jednotlivým krajinám a jednotlivých krajín voči sebe navzájom, potom môže Bratislavský summit oceniť aj budúcnosť," skonštatoval. Zatiaľ podľa neho môžeme povedať, že Bratislavský summit pomenoval priority, účastníci prijali spoločnú deklaráciu aj cestovnú mapu. Vyjadrili tým podľa neho vôľu svoju, aj svojich krajín, spolupracovať. Ďalej sa domnieva, že napriek kritike, ktorá sa zniesla na Slovensko pre nedostatky summitu, sa krajine organizácia podarila. "Pri takejto príležitosti sa chce každá krajina vytiahnuť, je to prirodzené, a myslím si, že Slovensku a Bratislave sa to podarilo. Ak boli jediným problémom zlá káva pre novinárov a krátkodobo nefungujúce wifi, potom sme ako organizátori obstáli výborne a zapadá to do celkového obrazu, akým zatiaľ Slovensko zvláda predsedníctvo," povedal, pričom zároveň zagratuloval tímu, ktorý pripravoval summit organizačne.